text:
महिला दिवस पर विशेष : महिला कए स्वरोजगार आ स्वाबलंबन बनेबा लेल 1962 मे भेल छल स्थापना
दरभंगा । महिला दिवस पर सब ठाम आइ एक सुर स महिला कए स्वरोजगार आ स्वाबलंबन बनेबा लेल अपील कैल जा रहल अछि। मुदा वर्ष अपील महज मंच स ताली सुनबा लेल कैल जाइत रहल अछि। किया त सच किछु आओर अछि। महिला कए स्वरोजगार आ स्वाबलंबन बनेबा लेल खुलल संस्थान क प्रति लोक आ सरकारक नजरि उपेक्षा स भरल रहल अछि। 1962 मे मैट्रिक पास युवती कए स्वरोजगार आ स्वाबलंबन बनेबा लेल प्रशिक्षित करबा क महत्वाकांक्षी योजना क तहत राज्य सरकार क विज्ञान आ प्रावैधिकी विभाग दरभंगा मे एकटा राजकीय महिला औद्योगिक विद्यालय स्थापित केने छल। आइ स्थिति इ अछि जे एहि संबंध मे बहुत कम लोक लग जानकारी अछि । कादिराबाद स्थित पॉलिटेक्निक कॉलेज परिसर मे स्थित इ राजकीय महिला औद्योगिक विद्यालय 1962 स चलि रहल अछि, मुदा लगभग एक दशक स मृतप्राय भ चुकल अछि । एहि संस्थान मे विगत सत्र स कोनो नामांकन नहि भेल अछि। प्रधानाध्यापक आ शिक्षिका क सबटा पद कई साल स रिक्त अछि। एकर बंगलानुमा भवन कए पोलिटेक्निक क कर्मचारी अपना रहबा लेल उपयोग करैत छथि। वर्तमान मे एहि ठाम एकटा अंशकालीन लिपिक आ एकटा गार्ड कार्यरत छथि, मुदा हिनकर दुर्दशा इ अछि जे संस्थान क एकटा बोर्ड तक अस्तित्व मे नहि बचा सकलाह।
तत्कालीन राज्यसभा सांसद डा कामेश्वर सिंह क सहयोग स पहिने इ पुरान बस स्टैंड क निकट स्थित राज पॉलिटेक्निक कॉलेज क कैंपस मे खोलल गेल छल। वर्ष 1968 मे एकरा नव पॉलिटेक्निक कॉलेज परिसर मे शिफ्ट कैल गेल।
एहि ठाम छात्रा कए सिलाई-कटाई, खिलौना आ गुड़िया निर्माण, काशीदाकारी आदि स संबंधित चारिटा कोर्स मे एक वर्षीय सर्टिफिकेट कोर्स क प्रशिक्षण देल जाइत छल। एहि ठाम सिलाई आ कटाई पाठ्यक्रम मे 25टा छात्रा कए आ हाथ काशीदा आ मशीन कशीदा, हाथ बुनाई आ मशीन बुनाई आओर खिलौना आ गुड़िया निर्माण पाठ्यक्रम मे 10-10टा छात्रा क नामांकन लेल जाइत छल। पहिने इ संस्थान राज्य सरकार क योजना अंतर्गत संचालित कैल जाइत छल, जेकरा एक मार्च 1998 कए नियमित क देल गेल।
एहि ठाम शिक्षक आ शिक्षकेत्तर कर्मचारी क सातटा पद स्वीकृत अछि। एहि मे स एकटा प्रधानाध्यापिका, एक वरीय अध्यापिका, दूटा कनीय अध्यापिका, एकटा दाई, एकटा दरबान आ एकटा अंशकालीन लिपिक शामिल अछि, मुदा वर्ष 2000 स स्थानांतरित भ गेला पर एहि ठाम शिक्षिका क सबटा पद रिक्त अछि।
वर्ष 2000 से मात्र एकटा कनीय अध्यापिका क सहारे लचर ढ़ंग स प्रशिक्षण कार्य चलैत रहल। वर्ष 2011 मे हुनको बदली क देल गेल जेकर बाद छात्रा एहि ठाम नामांकन लेबा स परहेज क लेलथि। सत्र 2003-04 आ 2004-05 मे एहि ठाम कोनो नामांकन नहि भेल। सत्र 2005-06 मे सबटा पाठ्यक्रम मिला कए मात्र 10टा, सत्र 2006-07 मे मात्र 13टा, सत्र 2007-08 मे 5टा आ सत्र 2008-09 मे 14टा नामांकन भेल। सत्र 2009-10 स नामांकन नहि भ रहल अछि।
वर्तमान मे एहि ठाम एकटा अंशकालीन लिपिक आ एकटा गार्ड कार्यरत छथि, मुदा संस्थान क बोर्ड तक लापता भ चुकल अछि। संस्थान क प्रभारी, विज्ञान आ प्रावैधिकी विभाग क निकासी आ व्ययन पदाधिकारी रेवती रमण झा संस्थान क एहि हालत पर कहैत छथि जे राज्य क सबटा महिला औद्योगिक विद्यालय जेकां इ सेहो शिक्षिका क अभाव झेल रहल अछि। छात्रा नामांकन नहि करा रहल छथि। शिक्षिका क नव नियुक्ति होएत तखने हालात मे बदलाव आबि सकैत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


c: text/html

text:
विक्रमशिला (भागलपुर) । उप मुख्यमंत्री सुशील कुमार मोदी कहला अछि जे सबटा ऐतिहासिक स्थल क अपन अलग-अलग महत्व होइत अछि। एहन मे नालंदा आ विक्रमशिला क तुलना ठीक नहि अछि। दूनू विवि आॅक्सफोर्ड बा कैम्ब्रिज स सात सौ साल पहिने अस्तित्व मे छल। मोदी आश्वासन देलथि जे आब एहन धरोहर क उपेक्षा नहि होएत। सरकार पर्यटन क विकास मे ध्यान द रहल अछि। एहि साल पर्यटन क बजट एक सौ करोड़ टका क अछि। मोदी कहला जे राज्य सरकार विक्रमशिला क विकास करत। पहिल चरण मे 8 करोड़ 14 लाख क डीपीआर तैयार भेल अछि। जाहि मे केंद्र स पांच करोड़ क मांग कैल गेल अछि। केंद्र स स्वीकृति क प्रत्याशा मे पर्यटन विभाग कए निर्देश देल गेल अछि जे अपन हिस्सा स काज प्रारंभ क देल जाए। मोदी इ गप ऐतिहासिक विक्रमशिला महोत्सव क उद्घाटन केलाक बाद सभा कए संबोधित करैत कहलथि। मोदी कहला जे 9.79 एकड़ भूमि क अधिग्रहण क पर्यटन विकास निगम कए सुपुर्द क देल गेल अछि।
एहि मौका पर बिहारक घोषणामंत्री का स्थानीय विधायक अश्विनी कुमार चौबे घोषणा केलथि जे इ भूमि एक बेर फेर स ज्ञान क केंद्र बनत । ओ कहला जे बिहार सरकार तत्पर अछि। एहि ठाम पर्यटक कए सुविधा भेटत। अतिथिगृह बनाउल जाएत। उम्मीद कैल जाए जे घोषणा मंत्री क इ घोषणा हुनक छवि क विपरीत हुए आ विक्रमशिला अंतरराष्ट्रीय पर्यटन केंद्र क रूप मे विकसित भ सकए।
ओना विक्रमशिला तक अंतरराष्ट्रीय पर्यटक कए सीधा अनबा लेल भागलपुर एयरपोर्ट कए चालू करेबा मे लागल स्थानीय सांसद शाहनवाज हुसैन कहला जे एहि स्थान कए सेहो बुद्धिस्ट सर्किट मे शामिल कैल जाए। ओ कहला जे अगिला साल स विक्रमशिला महोत्सव जिला स्तर पर नहि बल्कि एहि मे देश कलोग भाग लेतथि। ओ डीएम कए सलाह देलथि जे एहन आयोजन गर्मी मे नहि कैल जाए।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
विक्रमशिला क तुलना नालंदा स करब ठीक नहि : मोदी
विक्रमशिला (भागलपुर) । उप मुख्यमंत्री सुशील कुमार मोदी कहला अछि जे सबटा ऐतिहासिक स्थल क अपन अलग-अलग महत्व होइत अछि। एहन मे नालंदा आ विक्रमशिला क तुलना ठीक नहि अछि। दूनू विवि आॅक्सफोर्ड बा कैम्ब्रिज स सात सौ साल पहिने अस्तित्व मे छल। मोदी आश्वासन देलथि जे आब एहन धरोहर क उपेक्षा नहि होएत। सरकार पर्यटन क विकास मे ध्यान द रहल अछि। एहि साल पर्यटन क बजट एक सौ करोड़ टका क अछि। मोदी कहला जे राज्य सरकार विक्रमशिला क विकास करत। पहिल चरण मे 8 करोड़ 14 लाख क डीपीआर तैयार भेल अछि। जाहि मे केंद्र स पांच करोड़ क मांग कैल गेल अछि। केंद्र स स्वीकृति क प्रत्याशा मे पर्यटन विभाग कए निर्देश देल गेल अछि जे अपन हिस्सा स काज प्रारंभ क देल जाए। मोदी इ गप ऐतिहासिक विक्रमशिला महोत्सव क उद्घाटन केलाक बाद सभा कए संबोधित करैत कहलथि। मोदी कहला जे 9.79 एकड़ भूमि क अधिग्रहण क पर्यटन विकास निगम कए सुपुर्द क देल गेल अछि।

robotstxt: allowed

filter: keep


text:
भागलपुर : विकास मे आबि रहल हर बाधा कए दूर करबाक शपथ ल चुकल मिथिला क जनता एक बेर फेर आगू बढि कए पहल क देलक अछि । ताजा घटनाक्रम स साफ भ गेल जे कहलगांव मे प्रस्तावित मेगा फूड पार्क आब आन कोनो जिला नहि स्थानांतरित हुए जा रहल अछि। बियाडा द्वारा आवंटित जमीन पर कब्जा नहि भेटला स नाउम्मीद भ चुकल निवेशक सबहक चेहरा पर उम्मीद क एकटा नव इजोत देखा रहल अछि। प्रस्तावित मेगा फूड पार्क लेल जमीनक अभाव स संबंधित रिपोर्ट एलाक बाद भागलपुर क किछु निजी भू-स्वामी मेगा फूड पार्क लेल जमीन देबाक घोषणा केलथि अछि, ओ सब एहि लेल निवेशक स संपर्क सेहो केलथि अछि। बिना कोनो शर्त कए जमीन उपलब्ध भेला स निवेशक गदगद छथि आ भागलपुर क चयन पर गर्व क रहल छथि। एहि स निवेशक क मन मे प्रोजेक्ट क प्रति सकारात्मक रुझान पैदा भ गेल अछि।
मेगा फूड पार्क क निवेशक सह शक्ति सुधा क एमडी सत्यजीत सिंह क कहब अछि जे हुनका स पिछला तीन दिन में दू-तीनटा भू-स्वामी संपर्क क चुकला अछि आ एहि परियोजना लेल 70 स 80 एकड़ तक जमीन देबाक पेशकश क देलथि अछि। भू-स्वामी निवेशक स साफ कहला अछि जे जमीनक कारण इ परियोजना कोनो हाल मे भागलपुर स बाहर नहि जाएत। ओ चाहैत छथि जे इ प्रोजेक्ट भागलपुर मे लागे। भू-स्वामी जमीन देबाक नाम पर लचीला रुख रखैत सबटा शर्त मानबा लेल तैयार छथि। आब देखबाक अछि जे सरकारक एहि प्रस्ताव पर की रुख रहैत अछि। ओना अपन नाकामी पर परदा दैत बियाडा क विकास पदाधिकारी पंकज कुमार पंकज क कहब अछि जे बियाडा क जे दर निर्धारित होइत अछि ओ कोनो क्षेत्र मे भू-अर्जन लेल कैल गेल पूर्ण भुगतान आ आधारभूत संरचना कए जोड़िकए होइत अछि। एहि मे प्रति वर्ष 10 फीसद वृद्धि सेहो हाइत अछि। हुनक कहब अछि जे मेगा फूड पार्क क निवेशक नियमानुसार 30 फीसद राशि जमा क देने छथि। हुनका 80 एकड़ जमीन क विरुद्ध पांच करोड़ 97 लाख देबाक अछि। कब्जा भेटलाक बाद ओ अगिला किश्त क भुगतान करताह।
प्रोजेक्ट मे के के छथि सहयोगी
भारत सरकार स इ प्रोजेक्ट केवेंटर एग्रो लिमिटेड, कोलकाता क नाम स भेटल अछि। मेगा फूड प्रोजेक्ट कए केवेंटर एग्रो लिमिटेड, कोलकाता क चेयरमैन एमके जालान भागलपुर मे अनलथि अछि। हुनक संग दूटा आओर सहयोगी छथि। शक्ति सुधा क एमडी सत्यजीत सिंह आ बिग बाजार क चेयरमैन किशोर बियानी।
की अछि परियोजना
हिनका सब कए 80 एकड़ जमीन आवंटित होएत। 40 एकड़ मे इ सब अपन यूनिट लगेताह। शेष 40 एकड़ भूमि मे छोट-छोट उद्यमी कए आधारभूत संरचना तैयार क देबाक छल। स्थानीय आ छोट उद्यमी सब कए प्रशिक्षण सेहो मूल निवेशक कए देबाक अछि। 15टा कंपनी एहि ठाम केवल कच्चा माल तैयार करत जे पैघ उत्पाद मे सहायक बनत। एहि ठाम कई तरह क पाउडर तैयार करबाक योजना अछि। जेकर प्रयोग पैघ उत्पाद मे कैल जाइत अछि। एहन उत्पाद एखन केवल देश क मध्य-पूर्व क्षेत्र, गुजरात, राजस्थान मे तैयार भ रहल अछि। दिसंबर 2013 तक प्रोजेक्ट पर काज शुरू करबाक अछि। अगस्त तक जमीन पर दखल नहि भ सकल अछि।
टर्नओवर केतबा, रोजगार केतबा
प्रोजेक्ट लगबा स एक वर्ष मे छह स सात हजार करोड़ क टर्नओवर क लक्ष्य अछि। प्रोजेक्ट क स्थापना मे एक हजार करोड़ क निवेश हेबाक अछि। प्रोजेक्ट चालू भेला पर प्रत्यक्ष आ अप्रत्यक्ष ढंग स डेढ़-दू लाख लोक कए रोजगार भेटत।
की की बनत
चिप्स, टोमैटो सॉस, फ्रूटी पेय, बिस्कुट, ग्लूकोज, केला, चावल, मखाना, बार्ली, टोमैटो चेरी, आंवला, आटा, स्टार्च क निर्माण होएत।
भागलपुर मे जमीन भेट जाएत त बड सुविधा होएत। समस्तीपुर या दोसर जिला लेल हमरा फेर स भारत सरकार स अनुमति लिअ पडत। हम अपन स्तर पर जमीन ताकि रहल छी। कोशिश अछि जे इ प्रोजेक्ट बिहार स नहि लौटए। कतहु अगर ढंग स एकठाम 80 एकड़ निजी जमीन भेट गेल त भुगतान करबा लेल तैयार छी। एमके जालान, चेयरमैन, केवेंटर एग्रो लिमिटेड, कोलकाता
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
पटना : कोसी क्षेत्र मे राहत क 467 करोड़ टका मार्च 2012 तक बिना उपयोग क पड़ल रही गेल। एतबे नहि पीड़ित क बीच आजीविका कअवसर बढेबा लेल भेटल 65 करोड़ क राशि मे स 53.86 करोड़ टका एखनो बैंक क शोभा बढा रहल अछि। भारत क नियंत्रक महालेखा परीक्षक (सीएजी) क मंगलदिन विधानमंडल मे पेश रिपोर्ट मे एकर खुलासा कैल गेल अछि।
रिपोर्ट मे कहल गेल अछि जे -‘कोसी बाढ़ बचाव परियोजना क क्रियान्वयन युद्धस्तर पर कैल जेबाक छल्ल मुदा ओकर क्रियान्वयन मे लापरवाही देखल गेल।’ रिपोर्ट क अनुसार आपदा बचाव आ भविष्य क जोखिम कम करबा क प्रयास क तहत जुलाई 2010 मे बिहार आपदा पुनर्वास आ पुननिर्माण समिति क गठन कैल गेल छल। समिति सर्वाधिक प्रभावित सहरसा, सुपौल आ मधेपुरा क बीड़ा उठेने छल। वर्ष 2010-12 क बीच योजना आ विकास विभाग 575.19 करोड़ क अनुदान देने छल। मार्च 2012 तक अनुदान राशि क इस्तेमाल करबाक छल, मुदा मार्च 12 तक एहि मे स 467.81 करोड़ क राशि क इस्तेमाल तक नहि भेल। ‘जीविका’, कोसी बाढ़ बचाव परियोजना क तहत आजीविका लेल कार्यान्वयन एजेंसी छल। एकर उद्देश्य सामाजिक आ आर्थिक पूंजी क निर्माण आ प्रभावित लोक लेल आजीविका क अवसर कए बढेबाक छल। वर्ष 2010-12 क दौरान जीविका 65 करोड़ क अनुदान बीएपीईपीएस आर योजना आ विकास विभाग स प्राप्त कैल मुदा एहि राशि मे सेहो महज 11.30 करोड़ क उपयोग भेल अछि। मार्च 2012 तक 53.86 करोड़ बैंक खाता मे पडल रहल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
ताजमहल लेल जीएमआर स्पोर्ट्स आ आईटीसी अंतिम दौर क रेस मे ।
अजय धारी सिंह
मधुबनी । दिल्ली क लाल किला आब डालमिया क भ गेल। केंद्र सरकार क “एडॉप्ट ए हेरिटेज” योजना क तहत मुगल बादशाह शाहजहां क बनाओल लाल किला कए डालमिया ग्रुप गोद ल लेलक । देशक ऐतिहासिक धरोहर कए संवारवां क लेल डालमिया ग्रुप 25 करोड़ क बोली लगौलक। एहि तरहे ऐतिहासिक इमारत गोद लेनिहार भारत क ई पहिल कॉर्पोरेट हाउस बनि गेल । डालमिया ग्रुप क ई कॉन्ट्रैक्ट 5 साल लेल इंडिगो एयरलाइन्स आ जीएमआर ग्रुप कए हराक भेटल छल ।
लाल किला क बाद केंद्र सरकार क’ “एडॉप्ट ए हेरिटेज” योजना क तहत जल्दिए ताजमहल कए गोद लेबाक प्रक्रिया सेहो पूरा भ जाएत। ताजमहल लेल जीएमआर स्पोर्ट्स आ आईटीसी अंतिम दौर क रेस मे छथि । दरअसल सरकार क “एडॉप्ट ए हेरिटेज” स्कीम सितंबर 2017 मे लॉन्च कैल गेल रहय । देश भरि क 100 ऐतिहासिक स्मारक लेल ई स्कीम लागू कैल गेल रहय।
बैसाख मास स काज होएत शुरू
डालमिया ग्रुप संभवतः बैसाख मास सँ काज शुरू करत। सूत्र क हवाला सँ मीडिया मे जे खबैर आबि रहल अछि ओकरा सच मानल जाय त काज 23 मई सँ शुरू करबा क प्रक्रिया मे अछि । ओना 15 अगस्त कए प्रधानमंत्री नरेंद्र मोदी क भाषण सँ पहिने जुलाई मास मे डालमिया ग्रुप कए लालकिला फेर सँ सिक्योरिटी एजेंसी कए सौंपअ पड़त। अहाँक बता दी जे आजादी भेटला क बाद सँ हरेक साल स्वतंत्रता दिवस क मौका पर 15 अगस्त कए देश क प्रधानमंत्री लालकिला पर तिरंगा फहरा कए आजादी क जश्न मनबैत आबि रहल छथि । आ लालकिला क प्राचीर सँ सेहो ओहि दिन प्रधानमंत्री देश कए संबोधित करैत रहल छथि ।
लालकिला क कॉन्ट्रैक्ट क लए क डालमिया भारत ग्रुप, टूरिज्म मिनिस्ट्री आ आर्किलॉजिकल सर्वे ऑफ इंडिया क बीच 9 अप्रैले कए डील भ गेल छल। डालमिया ग्रुप क 6 मास मे शुद्ध पिबय बला पानि, स्ट्रीट लाइट आ फ़ूड कोर्ट सनक सुविधा देब परत। डालमिया भारत ग्रुप क सीईओ महेंद्र सिंधी कहलथि जे लाल किला मे 30 दिनक अंदर काज शुरू करा देल जाएत। ओ कहलैत जे शुरू मे हमरा सभ कए लालकिला 5 साल लेल भेटल अछि, कॉन्ट्रैक्ट क बाद मे बढ़ाओल जा सकैत अछि । हरेक पर्यटक हमरा लेल एक टा कस्टमर होएत आ एकरा ओहि तर्ज पर विकसित कैल जाएत । हमर सभहक प्रयास रहत जे पर्यटक एतय आबैत ओ एक्के बेर नहि आबय, ओ बेर-बेर आबय ।
धरोहर बचेबाक खातिर केंद्र सरकारक लिस्ट मे अनौपचारिक रूप सँ प्राप्त ख़बर क मोताबिक बिहार सँ नालंदा, राजगीर आ बोधगया भ सकैत अछि । मुदा मिथिलांचलक सैकड़ो धरोहरक प्रति जनता आ सरकार क तंद्रा कहिया टूटत ई देखबाक अछि ।


text:
Pravin Narayan Choudhary
* संवैधानिक अधिकार सम्पन्नता लेल
* संस्कृति आ सभ्यताक संरक्षण लेल
* विशिष्ट पहिचान 'मैथिल' केर संरक्षण लेल
* पलायन आ प्रवासक खतरा सँ मिथिलाक रक्षा लेल
* आर्थिक पिछडापण आ उपेक्षा विरुद्ध स्वराज्यसम्पन्न विकास लेल
* स्वरोजगार संयंत्र - उन्नत कृषि - औद्योगिक विकास लेल
* बाढिक स्थायी निदान लेल
* शिक्षाक खसैत स्तर में सुधार लेल
* मुफ्त शिक्षा आ शत-प्रतिशत साक्षरताक लेल
* गरीबी उन्मुलन - हर व्यक्ति लेल रोजी, रोटी आ कपडा लेल
* जातिवादिताक आइग सँ जरि रहल समाजमें सौहार्द्रता लेल
* ऐतिहासिक संपन्नताकेर द्योतक धरोहरकेर संरक्षण लेल
* पर्यटन केन्द्रकेर स्थापना, विकास व संरक्षण लेल
* यात्रा संचार के लचरल पूर्वाधारमें ललित विकास लेल
* जल-स्रोत केर समुचित दोहन लेल
* मिथिला विशेष कृषि उत्पाद केर व्यवसायीकरण लेल
* जल-विद्युत परियोजना - जल संचार परियोजना लेल
* मिथिला विशेष शिक्षा पद्धति (तंत्र ओ कर्मकाण्ड सहित अन्य विधाक) अध्ययन केन्द्र लेल
* पौराणिक मिथिलादेश समान आर्थिक संपन्नता लेल
* पौराणिक न्याय प्रणाली समान उन्नत सामाजिक न्याय व्यवस्था लेल
* जन-प्रतिनिधि द्वारा वचन आ कर्म में ऐक्यता लेल
* भ्रष्ट आ सुस्त-निकम्मा प्रशासन तथा जनविरोधी शोषणके दमन लेल
* लचरल स्वास्थ्य रक्षा पूर्वाधार में नितान्त सुधार लेल
* मुफ्त बिजली, पेयजल, शौच, गंदगी बहाव व्यवस्थापन लेल
स्वराज्य सदैव आमजन हितकारी होइछ। मिथिलाक गरिमा अपन स्वतंत्र अस्तित्व १४म शताब्दीक पूर्वार्द्ध धरि कायम रखलक। बादमें विदेशी शासककेर चंगूलमें फँसैत अपन गरिमासँ क्रमश: दूर भेल। एकर समुचित प्रतिकार लेल भारतीय गणतंत्रक विशालकाय शरीरमें आबो यदि राज्यरूपमें संवैधानिक मान्यता नहि पायत तऽ मिथिलाक सांस्कृतिक मृत्यु ओहिना तय अछि जेना एकर अपन लिपि, भाषा ओ समृद्ध लोक-परंपरा-संस्कृति आदि लोपान्मुख बनि गेल। बिना राजनीतिक संरक्षण आ समुचित प्रतिनिधित्वक प्रत्यक्ष प्रमाण ६५ वर्षक घोर उपेक्षा सोझाँमें अछि। अत: राष्ट्रीयता आ राष्ट्रवादिताक सशक्तीकरण संग-संग क्षेत्रीय संपन्नता आ सभ्यताक संरक्षण लेल मिथिला राज्य बनेनाय परमावश्यक अछि।


text:
दिल्ली : उत्तर प्रदेश कs कानपुर में बुध दिन भोरे सियालदह-अजमेर एक्सप्रेस पटरी सs उतर गेल। एही दुर्घटना में ट्रेन कs 15 डिब्बा पटरी सs उतैर गेल। टटका जानकारी के मुताबिक सियालदह-अजमेर एक्सप्रेस 12987 के हादसा में ट्रेन कs गार्ड सेहो जख्मी भेल अछि। राहत आर बचाव कार्य शुरू भ गेल अछि। एही हादसा में एखन तक 44 गोटे के घायल होबाक खबर भेटल अछि। रेलवे के पीआरओ अनिल सक्सेना के अनुसार कानपुर देहात के बगल में रूरा स्टेशन के लग इ हादसा भेल। हालांकि, किनको मौत होबाक खबर नै अछि। इ हादसा हादसा सुबह 5:20 पर भेल। आपात सेवा के लेल एंबुलेंस मौका पर अछि। मेडिकल ट्रेन सेहो मौका पर पहुंच गेल अछि। डॉक्टर आर अन्य राहत एजेंसि घटनास्थल पर पहुंच चुकल अछि। अनिल सक्सेना कहला कि एही के बारे में जानकारी फेसबुक आर ट्विटर के माध्यम सs सेहो देल जा रहल अछि।सक्सेना कहला कि छठा सs लक 20वां डिब्बा यानी 15 डिब्बा पटरी सs उतैर गेल। रेल मंत्री सुरेश प्रभु ट्वीट करि कहला 'हम व्यक्तिगत रूप सs हालात पर नजर रखने छी। वरिष्ठ अधिकारि के घटनास्थल पर तत्काल पहुंच के निर्देश देल गेला।
रेलवे जारी कैल्क हेल्पलाइन नंबर-
कानपुर- 0512-2323015, 2323016, 2323018
इलाहाबाद- 05322408149, 2408128, 2407353
टूंडला- 05612-220338, 220339
अलीगढ़- 0571-2404056,2404055


text:
बाट ताकए लगल। संकल्प केलक जे जहिना नीक रिजल्ट पबैले विद्यार्थी जी-तोड़ मेहनति करैए तहिना हमहूँ परिवारकेँ उठबैले जमि कऽ मेहनति करब।
Friday, October 18, 2013
भैयारी (दोसर संस्करण)
भैयारी
मैट्रिक परीक्षा दऽ दीनानाथ आगू पढ़ैक आशसँ, संगीओ-साथी आ शिक्षको ऐठाम जा-जा विचार-विमर्श करैत रहए। बिनु पढ़ल-लिखल परिवारक रहने, कौलेजक पढ़ाइक तौर-तरीका नै बुझैत। ओना ओ हाइ स्कूलमे थर्ड करैत मुदा क्लासमे सभसँ नीक विद्यार्थी। सभ विषए नीक जकाँ परीक्षामे लिखने, तँए फेल करैक चिन्ता मनमे एक्को मिसिआ रहबे ने करैए।
मुरूख रहितो माए-बाप बेटाकेँ पढ़बैमे जी-जान अरोपने। ओना घरक दशा नीक नै मुदा पढ़बैक लीलसा दुनूक हृदैमे कूट-कूट कऽ भरल। जहन दीनानाथ मैट्रिक परीक्षा दइले दरभंगा सेन्टर जाइक तैयारी करए लगल, तहन माए अपन नाकक छक, जे डेढ़ आना माने छह पाइ भरि रहए, बेचि कऽ देलकै। अगर जौं माए-बापक मन बेटा-बेटीकेँ पढ़बैक रहत आ थोड़बो मेहनतिसँ ओ पढ़त तँ लाख समस्याेक बावजूद ओ पढ़बे करत। तहीमे सँ एक दीनानाथो।
काल्हि एगरबजिया गाड़ीसँ परीक्षा दिअए जाएत तँए आइए साँझमे पिता-रामखेलाैन पत्नी सुमित्राकेँ कहलक-
“काल्हि एगारह बजे बौआ गाड़ी पकड़त तँए अखने केकरोसँ आध सेर दूध आनि कऽ पौड़ि दियौ। दहीक जतरा नीक होइ छै।”
माएओ मनमे जँचलै। आध सेर दूध पौड़ैक विचार माए केलक आ मोने-मन बरहम बाबाकेँ कबुला केलक जे अहाँ हमरा बेटाकेँ पास करा देब तँ कुमारि भोजन कराएब। संगे हाँइ-हाँइ कऽ चिकनी माटि लोढ़ीसँ फोड़ि अछींनजल पानिमे सानि, दियारी बना, साफ पुरना कपड़ाक टेमी बना, दियारीमे करूतेल दऽ साँझ दिअए बरहम स्थान विदा भेल। रस्तामे मोने-मन बरहम बाबाकेँ कहैत जे हे बरहम बाबा कहुना हमरा बेटाकेँ पास कऽ दिहक। तोरेपर असरा अछि।
स्कूलमे सभसँ नीक विद्यार्थी दीनानाथ, मुदा नीक रहितो क्लासमे थर्ड करैत। एकर कारण रहए जे हाइ स्कूल सेेक्रेट्रीक मातहत चलैत। जइसँ स्कूलक सर्वेसर्वा सेक्रेट्रीए। इज्जतो दुआरे आ फीसोक चलैत स्कूलमे फस्ट सेक्रेट्रीएक लगुआ-भगुआ करैत। जँ कहीं सेक्रेट्रीक समांग नै रहैत तहन हेडमास्टरक समांग फस्ट करैत। मुदा ऐ बैचमे सेक्रेट्रीओक समांग आ हेडमास्टरोक समांग। तँए सेक्रेट्रीक समांग फस्ट करैत आ हेडमास्टरक समांग सेकेण्ड आ दीनानाथ थर्ड। जे फस्ट करैत ओकरा पूरा फीस आ सेकेण्ड-थर्डकेँ अदहा फीस माफ होइ छेलै। ओना आन शिक्षक सभकेँ ऐ बातक क्षोभ होन्हि मुदा कैयो की सकै छला। किएक तँ आन शिक्षक सबहक गति कोठीक नोकरसँ नीक नै रहनि, सात घंटी पढ़ौनाइ आ डेढ़ सए रूपैआ महिना पौनाइ मात्र रहनि। मुदा तैयो ओ सभ इमानदारीसँ काज करैत रहथि। असिसमेंटक चलनि सेहो रहए। बीस नम्बरक हिसाबसँ सभ विषयक असिसमेंट होइत। खाली समाजे-अध्ययनक हिसाब अलग रहए। असिसमेंटक नम्बर परीक्षाक नम्बरमे जोड़ि कऽ रिजल्ट होइत। जे असिसमेंटक नम्बर सेक्रेट्री आ हेडमास्टरक हाथक खेल रहए। परीक्षाक तीन मासक पछाति रिजल्ट निकलै छल।
मास दिन परीक्षाक बित गेल। दू मास रिजल्ट निकलैमे बाँकी। माघक अंतिम समए। सरस्वती पूजा पाँच दिन पहिने भऽ गेल। शीतलहरी चलैत रहए। जइसँ मिथिलांचल साइबेरिया बनि गेल छल। दिन-राति दुनू एक्के रंग। बर्खाक बून्न जकाँ ओस टप-टप खसैत। सुरूजक दर्शन दू माससँ कहियो ने भेल। दिन-राति कखनि होइ ओ लोक अन्हारेसँ बुझैत। सभ अपन-अपन जान बँचबै पाछू लागल।
खेती-पथारीक काज सबहक बन्न। रब्बी-राइ ठंढ़सँ कठुआएल जइसँ बढ़बे ने करैत। झोली ओढ़ोला पछातिओ माल-जाल थर-थर कँपैत। जहिना महिंसक बच्चा तहिना गाएक बच्चा कठुआ-कठुआ मरैत। बकरी लेल तँ फौतीए आबि गेल। गाछ सभ परहक घोरन सुड्डाह भऽ गेल। चिड़ै-चुनमुनीसँ लऽ कऽ नढ़िया, खिखिर, साँप इत्यादि मरि-मरि जेतए-तेतए महकैत।
माघक पूर्णिमासँ दू दिन पहिने रामखेलाैनकेँ लकबा लपकि लेलक। सौंसे देहक अदहा भाग सुन्न भऽ गेलै। क्रियाहीन। बिठुओ कटलापर किछु नै बुझैत। चिड़ै लोल सन टेढ़ मुँह भऽ गेलै। ओना उमेरो कोनो बेसी नै, चालीस बर्खसँ भीतरे छेलै। रतुका समए। शीतलहरीक चलैत अन्हारो बेसी। ओना इजोरिया पख रहए, मुदा भादबक अन्हार जकाँ अन्हार छल। पिताक दशा देखि दीनानाथक मन घबड़ा गेलै। तहिना माएओक। मुदा तैयो मनकेँ थीर करैत दीनानाथ डाक्टर ऐठाम विदा भेल। किछु दूर गेलापर पएर तेना कठुआ गेलै जे चलिए ने होइ। मनमे भेलै, बाबूसँ पहिने अपने मरि जाएब। घरोपर घूमि कऽ नै गेल हएत। बीच पाँतरमे दीनानाथ असगरे। दुनू आँखिसँ दहो-बहो नोर खसए लगलै। मनमे एलै, आब की करब? मुदा फेर मनमे एलै, हाथसँ ठेहुन रगड़लापर पएर हल्लुक हएत। सएह करए लगल। जाँघ हल्लुक भेलै। हल्लुक होइते डाक्टर ऐठाम चलल।
डाक्टर ऐठाम पहुँचिते रोगीक भीड़ देखि दीनानाथ फेर घबड़ा गेल। मनमे एलै, सौंसे दुनियाँक रोगी एतै जमा भऽ गेल अछि। असगरे डाक्टर साहैब छथि आ दूटा कम्पाउण्डर छन्हि, केना सभकेँ देखथिन। मुदा रोगो एकरंगाहे, तँए बेसी मत्था-पच्ची डाक्टरकेँ करै नै पड़नि। धाँइ-धाँइ इलाज करैत जाथि। मुदा मेले जकाँ रोगी एबो करए। थोडे़ काल ठाढ़ भऽ कऽ देखि दीनानाथ सिरसिराइते डाक्टर लगमे जा बाजल-
“डाक्टर साहैब, कनी हमरा एठीम चलिऔ। हमर बाबू एते बिमार भऽ गेल छथि जे अबै जोकर नै छथिन।”
दीनानाथक बात सुनि डाक्टर कहलखिन-
“बौआ, ऐठाम तँ देखिते छी, केना एते रोगी छोड़ि कऽ जाएब? जे ऐठाम पहुँच गेल अछि ओकरा छोड़ि कऽ जाएब उचित हएत।”
“समए रहैत जौं हमरा ऐठाम नै जाएब तँ बाबू मरि जेता।”
“अहाँ घबड़ाउ नै तत्खनात दूटा गोटी दइ छी। हुनका खुआ देबनि आ एतै नेने अबियनु।”
दीनानाथक मनमे पिताक मृत्यु नाचए लगल। मन मसोसि दुनू गोलि लऽ विदा भेल। मुदा घर दिस बढ़ैक डेगे ने उठए। एक तँ ठंढ़, दोसर मनमे निराशा आ तेसर शीतलहरीसँ रातिओ अन्हार। मुदा तैयो जिबठ बान्हि कऽ विदा भेल। कच्ची रस्ता रहने जेतए-तेतए मेगर आ तैपर सँ केतेठाम टुटलो। जइसँ कए बेर खसबो कएल मुदा तैयो हूबा कऽ उठि-उठि आगू बढ़िते रहल। घरपर अबिते दुनू गोटी पिताकेँ खुऔलक। तैबीच माए गोइठाक घूर कऽ सौंसे देह सेदैत। अपना खाट नै। एते रातिमे केकरा कहतै। मुदा पितियौत भाइक खाट मन पड़लै? मन पड़िते पितियौत भाय लग जा कहलक-
“भैया, खाटो दिअ आ संगे चलबो करू। एहेन समैमे अनका केकरा कहबै। के जाएत?”
दीनानाथक बात सुनिते पितियौत भाय औगता कऽ उठि खाट नेनइ बढ़ल। खाटपर एक पाँज पुआर बिछा सलगी बिछौलक। दुनू पाइसमे बरहा बान्हि खाट तैयार केलक। खाट तैयार होइते दुनू गोटे रामखेलाैनकेँ उठा ओइपर सुतौलक। बड़हामे बाँस घोंसिआ दुनू गोटे कान्हपर उठा विदा भेल। पाछू-पाछू सुमित्रो विदा भेली। थोड़े काल तँ दीनानाथ किछु नै बुझलक मुदा थोड़े काल पछाति कन्हा भकभकाए लगलै। कान्ह परक छाल ओदरि गेलै। जइसँ बाँस कान्हपर रखले ने होइ। लगले-लगले कान्ह बदलए लगल। मुदा जिबट बान्हि डाक्टर ऐठाम पहुँच गेल।
डाक्टर ऐठाम पहुँचिते डाक्टर साहैब देखलखिन। बिमारी देखारे रहए। धाँए-धाँए पाँचटा इन्जेक्शन लगा देलखिन। इन्जेक्शन लगा डाक्टर दीनानाथकेँ कहलखिन-
“हिनका खाटेपर रहए दियनु। बेसी चिन्ता नै करू। तहन तँ नम्हर बिमारी पकड़नइ छन्हि। किछु दिन तँ लगबे करत।”
रामखेलाैनकेँ नीन आबि गेलै। खाटक निच्चाँमे तीनू गोटे -दीनानाथ, पितियौत भाय आ सुमित्रा- बैसल। सुमित्रा मोने-मन सोचैत, समए-साल तेहने खराब भऽ गेल अछि जे बेटा-पुतोहु केकरा देखै छै। जाबे पति जीबैत रहै छै ताबे स्त्रीगण गिरथाइन बनल रहैए। पुरुखकेँ परोछ होइते दुनियाँ अन्हार भऽ जाइ छै। बिनु पुरुखक स्त्रीगण ओहने भऽ जाइए जेहने सुखाएल गाछ। कहलो गेल छै जे साँइक राज अप्पन राज, बेटा-पुतोहुक राज मुँहतक्की। मुदा की करब? अपन कोन साध। ई तँ भगवानेक डाँग मारल छियनि। हे माए भगवती, कहुना हिनका नीक बना दियनु। जँ से नै करबनि तँ पहिने हमरे लऽ चलू।
दोसर दिन डाक्टर रामखेलाैनकेँ देखि कहलखिन-
“हिनका घरेपर लऽ जैयनु। ऐठामसँ नीक सेवा घरपर हेतनि। बिमारी आब आगू मुहेँ नै बढ़तनि मुदा इलाज बेसी दिन करबै पड़त। हमर कम्पाउण्डर सभ दिन जा-जा सुइओ देतनि आ देखबो करतनि। तैबीच जँ कोनो उपद्रव बूझि पड़त तँ अपनो आबि कऽ कहब।”
कहि दूटा सुइआ फेर डाक्टर साहैब लगा देलखिन। दबाइक पुरजा बना देलखिन। एकटा सुइआ आ तीन रंगक गोटी सभ दिन दइले कहि देलखिन। गप-सप्प सभ कियो करिते छला आकि तैबीच रामखेलाैन पत्नीकेँ कहलक-
“किछु खाइक मन होइए।”
खाइक नाओं सुनिते दीनानाथक मुहसँ हँसी निकलल। लगले दोकानसँ दूध आ बिस्कुट आनि कऽ देलक। दूध-बिस्कुट खुआ दुनू भाँइ खाट उठा विदा भेल।
घरपर अबिते टोल-परोससँ लऽ कऽ गाम भरिक लोक देखए अाबए लगल। शीतलहरी रहबे करै मुदा तैयो लोक अबैक ढबाहि लगल। दू घंटा धरि लोक अबैत रहल। दीनानाथ माएकेँ कहलक-
“माए, बड़ भूख लागल अछि। पहिने भानस कर। भुखे पेटमे बगहा लगैए।”
दीनानाथक बात सुनि माए भानस करए विदा भेल। भूख तँ अपनो लागल मुदा कहती केकरा। बेर-बिपतिमे तँ ऐ ना होइते छै। दीनानाथक बात पितियाइन सेहो सुनलक। वेचारी पितियाइन सोचलक जे सभ भुखाएल अछि। बेरो उनैह गेलै। आब जे भानस करए लगत तँ साँझे पड़ि जेत्तै। तहूमे सभ भुखे लहालोट होइए। से नै तँ घरमे जे चूड़ा अछि से दऽ दइ छिऐ जइसँ तत्खनात तँ काज चलि जेत्तै। सएह केलक।
दीनानाथ आ सुमित्रा चूड़ा भिजा कऽ खाइते छल आकि माम -सुमित्राक भाए- आएल। भाएकेँ देखिते सुमित्राक आँखिमे नोर आबि गेल। बिनु पएर धोनइ मकशूदन बहनोइ लग पहुँच देखए लगला। बहनोइक दशा देखि दुनू आँखिसँ दहो-बहो नोर खसए लगलनि। नोर पोछि वेचारे सोचए लगला जे हम तँ सियान छी तहूमे पुरुख छी। जँ हमहीं कानबै तँ बहिन आ भागिनक दशा की हेतै। धैर्य बान्हि बहिनकेँ कहला-
“दाइ, ई दुनियाँ अहिना चलै छै। रोग-बिआदि सह-सह करैए। जइठीम गर लागि जाइ छै पकड़ि लइए। अपना सभ सेबे करबनि किने मुदा...। रूपैआ लेल दबाइ- दारूमे कोताही नै होन्हि। आइ भोरे पता लागल। पता लगिते दौगल एलौं। अपने गाए बिआएल अछि। काल्हि गाएओ आ जहाँ धरि हएत तहाँ धरि रूपैओ आनि कऽ दऽ देबौ। अखनि हम जाइ छी, काल्हि आएब।”
चारि दिन पछाति रामखेलाैनक मुँह सोझ भऽ गेल। उठि कऽ ठाढ़ सेहो हुअ लगल। मुदा एकटा पएर नीक नै भेलै। कनी-कनी झखाइते डेग उठबैत।
सभ दिन भोरे आबि कऽ कम्पाउण्डर सूइओ दैत आ चला-चला देखबो करैत।
दू मास पछाति दीनानाथक रिजल्ट निकलल। फस्ट डिबीजन भेलै। नम्बरो नीक। छह सए तीन नम्बर। हेडमास्टरक समांगकेँ सेहो फस्ट डिबीजन भेलै। मुदा नम्बर कम। पाँच सए पैंतालिस आएल छेलै। सेक्रेट्रीक समांगकेँ सेकेण्ड डिवीजन भेलै। मुदा नम्बर बढ़ियाँ, पाँच सए चौंतीस। आगू पढै़क आशा दीनानाथ तोड़ि लेलक। किएक तँ घरमे कियो दोसर करताइत नै। एक तँ पिताक बिमारी, दोसर घरक खर्च जुटौनाइ, तैपर सँ छोट भाए अठमामे पढै़त। मुदा दीनानाथकेँ अपन पढ़ाइ छोड़ैक ओते दुख नै भेलै जेते परिवार चलौनाइसँ लऽ कऽ पिताक सेवा करैक सुख भेलै। जे बेटा बाप-माएक सेवा नै करत से बेटे की? अपन पढ़ैक आश दीनानाथ छोट भाए कुसुमलालपर केन्द्रित कऽ देलक।
अधिक काल मकशूदन बहिने ऐठाम रहए लगला। गाएओक सेवा आ खेतो-पथारक काज सम्हारए लगला। अपना ऐठामसँ अन्नो-पानि आनि-आनि दिअ लगलखिन। अपना घर जकाँ भार उठा लेलक। अपन दशा देखि रामखेलाैन मकशूदनकेँ कहलखिन-
“हम तँ अबाहे भऽ गेलौं। जाबे दाना-पानी लिखल अछि ताबे जीबै छी। मरैक कोनो ठीक नै अछि तँए अपना जीबैत केतौ दीनानाथक बिआह करा दियौ। बेटा-बेटीक बिआह-दुरागमन कराएब तँ माए-बापक धरम छिऐ। मुदा हम तँ कोनो काजक नै रहलौं। कम-सँ-कम देखियो तँ लेबै।”
बहनोइक बात सुनि मकशूदन गुम्म भऽ गेला। मोने-मन सोचए लगला जे समए-साल तेहने खराब भऽ गेल अछि जे नीक मनुख घरमे आनब कठिन भऽ गेल अछि। सभ खेल रूपैआपर चलि रहल अछि। मनुखक कोनो मोले ने रहलै। एहेन स्थितिमे नीक कन्याँ केना भेटत? तहन एकटा उपए जरूर अछि जे रूपैआ-पैसाक भाँजमे नै पड़ि, गुनगर कन्याँक भाँज लगाबी। जइसँ घरक कल्याण हेतै। पाहुन जहन हमरा भार देलनि तँ हम दान-दहेज नै आनि नीक कन्याँ आनि देबनि। बहनोइकेँ कहलखिन-
“पाहुन, रूपैआक पाछू लोक भँसिआइए। अगर अहाँ हमरा भार दइ छी तँ हम रूपैआक भाँजमे नै पड़ि नीक मनुख आनि कऽ देब। से की विचार?”
मकशूदनक बात सुनि बहिन धाँइ दऽ बाजलि-
“भैया, रूपैआ मनुखक हाथक मोलि छिऐ। मुदा मनुख तपस्यासँ बनैए। तँए हमरा नीक पुतोहु हुअए। रूपैआक भुख हमरा नै अछि।”
बहिनक बात सुनि मकशूदनक मनमे सबुर भेलनि। बजला-
“बहिन, जहिना तोरा सबहक पुतोहु तहिना तँ हमरो हएत किने। के एहेन अभागल हएत जे अपन घर अवाद होइत नै देखत?”
अपन पढ़ाइक आशा तोड़ि दीनानाथ मोने-मन अपना पएरपर ठाढ़ होइक
बाट ताकए लगल। संकल्प केलक जे जहिना नीक रिजल्ट पबैले विद्यार्थी जी-तोड़ मेहनति करैए तहिना हमहूँ परिवारकेँ उठबैले जमि कऽ मेहनति करब।
बाट ताकए लगल। संकल्प केलक जे जहिना नीक रिजल्ट पबैले विद्यार्थी जी-तोड़ मेहनति करैए तहिना हमहूँ परिवारकेँ उठबैले जमि कऽ मेहनति करब।
बिऔहती लड़कीक भाँज मकशूदन लगबए लगला। मुदा मनमे एलनि जे हम तँ वर पक्ष छी तँए लड़की ऐठाम पहिने केना जाएब? कनीकाल गुनधुन करैत सोचलनि जे बेटा-बेटीक बिआह परिवारक पैघ काज होइए तँए एहेन-एहेन छोट-छीन बेवहारपर नजरि नहियेँ देब उचित हएत। तहूमे तँ हम लड़िकाक बाप नै माम छी। पाहुन जहन भार देलनि तँ नहियोँ करब उचित नै हएत।
अपना गामक बगलेक गाममे लड़कीक भाँज मकशूदनकेँ लगलनि। परिवार तँ साधारणे मुदा लड़की काजुल। काजमे तपल। किएक तँ माए हरिदम ओकरा अपने संग रखि खेत-पथारक, घर-आँगनक काजसँ लऽ कऽ अरिपन लिखब, दुआरिमे पूरनि, फूलक गाछ, कदमक फुलाएल गाछ संग-संग पावनि-तिहारमे गीत गौनाइ सभ सिखबैत। बड़द किनैक बहानासँ मकशूदन भेजा विदा भेला। पहिने दू-चारि गोटेक ऐठाम पहुँच बड़दक दाम करैत कन्यागतक दुआरपर पहुँचला। कन्यागत दुआरपर नै। मुदा लड़की बाल्टीमे पानि भरि अँगना अबैत। लड़कीकेँ देखि मकशूदन पुछलखिन-
“बुच्ची, घरवारी केतए छथि?”
बाल्टी रखि सुशीला बाजलि-
“बाड़ीमे मिरचाइ कमाइ छथिन। अपने चौकीपर बैसियौ। बजौने अबै छियनि।”
बाल्टी अँगनामे रखि सुशीला बाड़ीसँ पिताकेँ बजौने आएल। पड़ोसी होइ दुआरे दुनू गोटे दुनू गोटेकेँ चेहरासँ जानेपहिचानक मुदा मुहाँ-मुही गप नै भेने अनचिन्हार। कन्यागत पूछलखिन-
“किनकासँ काज अछि?”
मुस्कीआइत मकशूदन-
“अखनि दुइए गोटे छी, तँए मनक बात कहै छी। हमरो घर बीरपुरे छी। हमरा भागिन अछि। काल्हि खन पता चलल जे अहाँकेँ बिऔहती बच्चिया अछि तँए ओइठाम कुटमैती कऽ लिअ।”
कुटुमैतीक नाओं सुनि कन्यागत गुम्म भऽ गेला। कनीकाल गुम्म रहि कहलखिन-
“हम गिरहस्त छी। सेहो नम्हर नै छोट। ऐठीमक गिरहस्तक की हालति अछि से अहाँ जनिते छी। तँए ऐ बेर बेटीक बिआह नै सम्हरत।”
कन्यागतक सूखल मुँह देखि मकशूदन कहलखिन-
“मनमे जे दहेजक भूत पकड़ने अछि से हटा लिअ। अहाँकेँ जहिना सम्हरत तहिना बिआह निमाहि लेब।”
मकशूदनक विचार सुनि कन्यागतक मुँह हरिआए लगलनि। दरबज्जेपर सँ बेटीकेँ हाक पाड़ि अढ़ेलखिन-
“बुच्ची, शर्बत बनौने आबह?”
बड़का लोटामे शर्बत आ गिलास नेने सुशीला दरबज्जापर आबि चौकीपर रखए लागलि। तैबीच पिता बजला-
“बुच्ची, ईहो कियो आन नै छथि। पड़ोसीए छिआह। बीरपुरे रहै छथि। दहुन शर्बत।”
दुनू गोटे शर्बत पीलनि। शर्बत पीब पिता कहलखिन-
“बुच्ची, चाहो बनौने आबह।”
सुशीला चाह बनबए गेल। दरबज्जापर दुनू गोटे गप-सप्प करए लगला।
मकशूदन-
“जेहने अहाँक कन्याँ छथि तेहने हमर भागिन। अजीब जोड़ा विधाता बना कऽ पठौने छथि। काल्हिए अहूँ लड़िकाकेँ देखि लिऔ। संयोग नीक अछि तँए शुभ काजमे बिलम नै करू।”
मकशूदनक विचारसँ जेते उत्साहित कन्यागतकेँ हेबाक चाहियनि तेते नै होथि। किएक तँ मनमे घुरियाइत रहनि, कहुना छी तँ बेटीक बिआह छी। फुसलेने काज थोडे़ चलत। मुदा कन्याक माए दलानक भीतक भुरकी देने अढ़ेसँ गप्पो सुनथि आ दुनू गोटेकेँ देखबो करैत रहथिन। मोने-मन उत्साहितो होइत जे फँसल शिकार छोड़ब मुरूखपना छी। माए-बापक सराध आ बेटीक बिआहमे केकरा नै करजा होइ छै। जानिए कऽ तँ हम सभ गरीब छी। गरीबकेँ जनमसँ लऽ कऽ मरै धरि करजा रहिते छै। तइले एते सोचै विचारैक कोन काज। करजो हाथे बेटीक बिआह कइए लेब। फस्ट डिवीजनसँ मैट्रिक पास लड़िका अछि। एहेन पढ़ल-लिखल लड़िका थोड़े भेटत। कहबीओ छै जे पढ़ल-लिखल लोक जँ हरो जोतत तँ मुरूखसँ सोझ सिड़ौर हेतै। आइक जुगमे मुरूखो बड़क बाप पचास हजार रूपैआ गनबैए। खुशीसँ मनमे होइ जे छड़पि कऽ दरबज्जापर जा कहियनि जे अगर अहाँ आइए बिआह करए चाही तँ हम तैयार छी। मुदा स्त्रीगणक मर्यादा रोकि दैत। तँए वेचारी अढ़ेमे अहुरिया कटैत। मुदा पतिक मन बदलल। मकशूदनकेँ कहलकनि-
“देखू, हम भैयारीमे असगरे छी मुदा गृहिणी तँ छथि। हुनकासँ एक बेर पूछि लइ छियनि। किएक तँ हम घरक बाहरक काजक गार्जन छी ने, घरक भीतरी काजक गार्जन तँ वएह छथि। जँ कहीं बेटी बिआह दुआरे किछु ओरिया कऽ रखने होथि तँ कइए लेब।”
कन्यागत भोला उठि कऽ आँगन गेला। आँगन पहुँचिते पत्नी झपटि कऽ कहए लगलनि-
“दुआरपर उपकरि कऽ लड़िकाबला एलाहेँ तँए अहाँ अगधाइ छी। जहन लड़िकाक भाँजमे घुमैत-घुमैत तरबा खियाएत आ बेमाएसँ खूनक टगहार चलत तहन बुझबै। तीन-तीन साल बेटीबला घुमैए तहन जा कऽ केतौ गर लगै छै। जा कऽ कहि दियनु जे अखनि हमर हालत नीक नै अछि मुदा जँ अहाँ तैयार छी तँ हमहूँ तैयार छी। वर देखैक दिन कौल्हुके दऽ दियनु।
पत्नीक बातसँ उत्साहित भऽ भोला आबि कऽ बजला-
“पत्नीक विचार सोलहो आना छन्हि। मुदा कहबे केलौं जे अखनि हमर हालत बढ़ियाँ नै अछि।”
मकशूदन-
“काल्हि अहाँ लड़िका देखि लिऔ। जँ पसिन्न हएत तँ जहिना कुटमैती करए चाहब तहिना कऽ लेब। असलमे हमरा लोकक जरूरत अछि, नै की रूपैआ-पैसाक।”
आठे दिनक दिनमे बिआह भऽ गेल। भोलाक बहिनो आ साउसो नीक जकाँ मदति केलकनि। अपना घरसँ खाली एकटा सोनाक सुक्की -नअटा चौवन्नीक छड़- भोलाकेँ निकललनि।”
पनरह दिनक पछाति दीनानाथ पुबरिया ओसारपर बैस, पितासँ छीपि कऽ माएकेँ कहलक-
“माए, घरक दशा जे अछि से तहूँ देखते छीही। जेना घर चलैए तेना केते दिन चलत। साले-साल खेत बिकाइए। जइसँ किछुए साल पछाति सभ सठि जाएत। छोड़ैबला काज एक्कोटा ने अछि। जहिना कुसुमलालक पढ़ैक खर्च, तहिना बाबूक दबाइ आ पथ्यक। मुदा आमदनी तँ कोनो दोसर अछि नै। लऽ दऽ कऽ खेती। सेहो डेढ़ बीघा। तहूमे, ने पानिक जोगार अपना अछि आ ने खेती करैक लूरि। एते दिन तँ बाबू कहुना-कहुना कऽ करै छला, आब तँ सेहो नै हएत। हमहूँ जँ केतौ नोकरी करए जाएब सेहो नै बनत, किएक तँ बाबूक देखभाल सेहो करैक अछि। तहन तँ एक्केटा उपए अछि जे घरेपर रहि आमदनीक कोनो काज ठाढ़ करी।”
बेटाक बात सुनि माए गुम्म भऽ गेली। जइ घरमे आमदनी कम रहत आ खर्चा बेसी हएत से घर केना चलत। एते बात मनमे अबिते माएक आँखिसँ दहो-बहो नोर खसए लगलनि। आँचरसँ नोर पोछि बाजलि-
“बौआ, हम तँ स्त्रीगणे छी। घर-अँगनामे रहैवाली। तूँ जँ बच्चो छह तँ पुरुखे छह। जहन भगवाने बेपाट भेल छथुन तहन तँ किछु करए पड़तह।”
दुनू गोटेक -माएओ आ बेटोक- मुँह निच्चाँ मुहेँ खसल छल। ने बेटाक नजरि माए दिस उठैत आ ने माएक नजरि बेटा दिस। जहिना मरुभूमिमे पियासल लोकक दशा होइत, तहिना दुनूक दशा भेल छल। केबाड़ लग ठाढ़ सुशीला दुनूकेँ देखैत। जोरसँ कियो ऐ दुआरे नै बजैत जे रोगाएल पिता वा पति जँ सुनता तँ सोगसँ आरो दुख बढ़ि जेतनि। केबाड़ लगसँ घुसकि ओसारपर आबि सुशीला बाजलि-
“माए चिन्ता केलासँ दुख थोड़े भगतनि। दुखकेँ भगबैले किछु उपए करए पड़तनि। छोटका बौआ बच्चे छथि, बाबू रोगाएले छथि मुदा अपना तीनू गोटे तँ खटैबला छी। खटलासँ सभ किछु होइ छै।”
सुशीलाक बात सुनि सासु बजली-
“कनियाँ, कहलिऐ तँ बड़बढ़ियाँ मुदा ओहिना तँ पानि नै डेङाएब।”
सासुक बात सुनि पुतोहु बाजलि-
“हमर एकटा पित्ती धानक कुट्टी करै छथि। जहिना अपन परिवार अछि तहूसँ लचड़ल हुनकर परिवार छेलनि। तैपर सँ चारि-चारिटा बेटीओ छेलनि। मुदा जइ दिनसँ धानक कुट्टी करए लगला तइ दिनसँ दिने-दुनियाँ घूमि गेलनि। चारू बेटीओक बिआह केलनि, बेटोकेँ पढ़ौलनि। ईंटाक घरो बनौलनि आ पाँच बीघा खेतो कीनि लेलनि। अखनि हुनकर हाथ पकडै़बला गाममे कियो ने अछि।”
पत्नीक बात सुनि दीनानाथक भक्क खुजल। भक्क खुजिते दीनानाथ खुशीसँ उछलि अँगनामे कूदल। दरबज्जापर आबि कागत-कलम निकालि हिसाब जौड़ए लगल। डेढ़ सेर धानमे एक सेर चाउर होइए। ओना धानक बोरा अस्सीए किलोक होइए जहन कि चाउरक सए किलोक। चारि सए रूपैए बोरा धान बिकैए तँ पान सए रूपैए क्विन्टल भेल। एक क्विन्टल धानक सड़सठि किलो चाउर भेल। दू-चारि किलो खुद्दीओ हएत जेकर रोटी पका कऽ खाएब। एक किलो चाउरक दाम साढ़े दस रूपैआसँ एगारह रूपैआ होइत। ऐ हिसाबसँ एक क्विन्टल धानक चाउरक लगधग सात सए रूपैआ भेल। पान सएक पूजीसँ सात सएक आमदनी भेल। तैपर सँ तीस किलो गुड़ो। जेकर दाम साठि रूपैआ भेल। खर्चमे खर्च खाली जारनि, कुटाइ आ गाड़ीक भाड़ा। बाँकी सभ मेहनतिक फल भेल। अगर जँ एक बोराक कुट्टी सभ दिनक हिसाबसँ करब तँ पाँच हजारक महिना आमदनी जरूर हएत।
हिसाब जोड़ैत-जोड़ैत दीनानाथक मनमे शंका उठल जे हिसाबेमे तँ ने गलती भऽ गेल। कागत-कलम छोड़ि उठि कऽ टहलए लगल। मोने-मन हिसाबो जोड़ैत। मनमे कखनो हिसाब सही बूझि पड़ैत तँ कखनो शंका होइत। आँगन जा पानि पीलक। दू-चारि बेर माथ हसोंथलक। फेर आबि कऽ हिसाब जोड़ए लगल। मुदा हिसाब ओहिना कऽ ओहिना होइ। मनमे बिसवास जगलै। जइसँ काजक प्रति आकर्षण सेहो भेलै। फेर आँगन जा माएकेँ पुछलक-
“एक बोरा धान उसनैमे केते समए लगतौ?”
माए बाजलि-
“एक बोरा धान तँ दसे टीन भेल। दू-चुल्हियापर पाँच खेप भेल आ चरि चुल्हियापर अढ़ाइए खेप भेल। एक्के घंटामे उसनि लेब।”
माएक बात सुनि दीनानाथ तँइ केलक जे हमहूँ यएह रोजगार करब। पूजी लेल पत्नीक सोना सुक्कीमे सँ पाँचटा निकालि आ सबा भरि बेचि, धान कीनि कुट्टी शुरू केलक। जइसँ परिवारमे खुशहाली आबि गेलै।
कुशुमलाल बी.ए. पास कऽ मधुबनी कोर्टमे किरानीक नोकरी शुरू केलक। कोर्टेक बड़ाबाबूक बेटीसँ बिआह सेहो केलक। मधुबनीएमे डेरा रखि दुनू परानी रहए लगल। तीन-चारि बर्ख तँ संयमित जीवन बितौलक। खाली वेतनेपर गुजर करैत। मुदा तेकर पछाति पाइ कमाइक लूरि सीखि लेलक। जइसँ खाइ-पीबै संग-संग औरो लूरि भऽ गेलै। घरोवाली पढ़ल-लिखल। जहिना कमाइ तहिना खर्च। शहरक हवामे उधियाए लगल। सिनेमा देखैक, शराब पीबैक, नीक-नीक वस्तु किनैक आदति बढ़ैत गेलै। एक दिन पत्नी कहलकै-
“गाममे जे खेत अछि से अनेरे किए छोड़ने छी। ओइसँ की लाभ होइए। ओकरा बेचि कऽ अहीठाम जमीन कीनि अपन घर बना लिअ।”
स्त्रीक बात कुसुमलालकेँ जँचल। रवि दिन छुट्टी रहने गाम आबि भाए दीनानाथकेँ कहलक-
“भैया, हम अपन हिस्सा खेत बेचि लेब। मधुबनीएमे दू कट्ठा खेत ठीक केलौं हेन। से कीनि ओत्तै घर बनाएब। भाड़ाक घरमे तेते भाड़ा लगैए जे एक्को पाइ बचबे ने करैए जे अहूँ सभकेँ देब।”
कुसुमलालक बात सुनि दीनानाथ कहलक-
“बौआ, अखनि बाबू-माए जीविते छथुन, तँए हम की कहबह? हुनके कहुन।”
दीनानाथक जवाब सुनि कुसुमलाल पिताकेँ कहलक। रोगाएल रामखेलाैन खिसिआ कऽ कहलक-
“डेढ़ बीघा खेत छौ। दस कट्ठा हमरा दुनू परानीक भेल, दस कट्ठा दीनानाथक भेलै आ दस कट्ठा तोहर भेलौ। अपन हिस्सा बेचि कऽ लऽ जो।”
खेत किनै-बेचैक दलाल गामे-गाम रहिते अछि। कुसुमलाल जा कऽ एकटा दलालकेँ कहलक। पाँच हजार रूपैए कट्ठाक हिसाबसँ दलाल दाम लगा देलक। कुसुमलाल राजी भऽ गेल। मुदा बेना नै लेलक। तरे-तर दीनानाथो भाँज लगबैत। साँझू पहर जहन कुसुमलाल मधुबनी विदा भेल तहन दीनानाथ कहलकै-
“बौआ, जेते दाम तोरा आन कियो देतह तेते हमहीं देबह। बाप-दादाक अरजल सम्पति छी, आन कियो जे आबि कऽ घराड़ीपर भट्टा रोपत से केहेन हएत?
मुदा दीनानाथक बात कुसुमलाल मानि गेल। पचास हजारमे जमीन लिखि देलक। मधुबनीएमे कुसुमलाल घर बना लेलक। अपना गामक लोकसँ ओते सम्बन्ध नै रहलै जेते सासुरक लोकसँ। सासुरक दू-चारि गोटे सभ दिन अबिते-जाइत रहैत। आदरो-सत्कार नीक होइ छेलै।
बीस बर्ख पछाति दीनानाथक बेटा मेडिकल कम्पीटीशनमे कम्पीट केलक। बेटी आइ.एस.सी.मे पढ़िते। पढ़ैमे दुनू भाए-बहिन ऊपरा-ऊपरी। तँए परिवारक सभकेँ आश रहै जे बेटीओ मेडिकल कम्पीट करबे करत। माए-बापक सेवा आ बेटा-बेटीक पढ़ाइ देखि दुनू परानी दीनानाथक मन खुशीसँ गद-गद। परिवारोक दशा बदलि गेल। मुदा तैयो दीनानाथ धानक कुट्टी बन्न नै केलक। आरो बढ़ा लेलक। मनमे ईहो होइ जे धनकुटिया मील गड़ा ली मुदा समांग दुआरे नै गड़बैत। टाएरगाड़ी कीनि लेलक। जइसँ खेतीओ करए आ भड़ो कमाइत।
कुसुमलालकेँ सेहो दूटा बेटा। दुनू पब्लिक स्कूलमे पढ़ैत। जेठका अठमामे आ छोटका छठामे। मधुबनीएमे डेरा रहितो दुनू होस्टलेमे रहैत। तैपर सँ सभ विषयक ट्यूशन सेहो पढ़ैत। तँए नीक खर्च होइत।
शराब पीबैत-पीबैत कुसुमलालक लीभर गलि गेलै। किछु दिन मधुबनीएमे इलाज करौलक मुदा ठीक नै भेने दरभंगाक अस्पतालमे भर्ती भेल। चारि मास दरभंगोमे रहल मुदा ओतौ लीभर ठीक नै भेलै। तहन पटना गेल। पटनोमे ठीक नै भेलै, संगहि शरीर दिनानुदिन खसिते गेलै। अंतमे दिल्लीक एम्समे भर्ती भेल। ओत्तौ ठीक नै भेलै। शरीर एते कमजोर भऽ गेलै जे अपनेसँ उठिओ-बैस ने होइ। हारि-थाकि कऽ मधुबनीक डेरापर आबि गेल। मुदा एते दिनक बिमारीक बीच दीनानाथकेँ जानकारीओ ने देलक। सारे-सरहोजि संग घुमैत रहल।
ओछाइनपर पड़ल-पड़ल सौंसे देहमे धाव भऽ गेलै। ढाकीक-ढाकी माछी देहपर सोहरए लगलै। केतबो कपड़ा ओढ़बै तैयो माछी घूसि-घूसि असाइ दऽ दइ। दिन-राति दर्दसँ कुहरैत। हरिदम घरवालीक मन तामसे लह-लह करैत। गरिएबो करैत। दुनू बेटामे सँ एक्कोटा लगमे रहैले तैयार नै। जेठका बेटा कहै-
“पप्पा जी, महकता है।”
जहन कखनो लगमे अबैत तँ नाक मूनि कऽ अबैत। छोटका बेटा सेहो तहिना। हरिदम बजैत-
“पप्पा जी, अब भूत बनेगा। लगमे रहेंगे तो हमको भी पकड़ लेगा।”
जइ आॅफिसमे कुसुमलाल काज करैत ओइ आॅफिसक एकटा स्टाफ दीनानाथकेँ फोनसँ कहलक-
“कुसुमलाल अंतिम दिन गनि रहल छथि तँए आबि कऽ मुँह देखि लियनु।”
फोन सुनि दीनानाथ सन्न भऽ गेल। जेना दुनियाँक सभ किछु आँखिक सोझहासँ निपत्ता भऽ गेलै। सुन-मशान दुनियाँ लागए लगलै। मनमे एलै, कियो केकरो नै। दुनू आँखिसँ नोर टधरए लगलै। नोर पोछि सोचए लगल, कियो झुठे ने तँ फोन केलक। फेर मनमे एलै, एहेन समाचार झूठ किए हएत। अनेरे कियो पैसा खर्च कऽ फोन किए करत। एहेन अवस्थामे कुसुमलाल पहुँच गेल मुदा आइ धरि किछु कहबो ने केलक। खैर जे हउ, मुदा हमरो तँ किछु धरम अछि। अपना कर्तव्यसँ कियो मनुख ऐ दुनियाँमे जीबैए। अखनि तँ अबेर भऽ गेल। काल्हि भोरुके गाड़ीसँ मधुबनी जाएब। एते विचारि माएकेँ कहलक-
“माए, एक गोटे मधुबनीसँ फोन केने छेला जे कुसुमलाल बहुत दुखित छथि तँए आबि कऽ देखियनु।”
दीनानाथक मुँहक बात सुनिते माएक देहमे आगि लागि गेलनि। जरैत मोने बाजलि-
“कुसुमा हमर बेटा थोड़े छी जे मुँह देखबै? उ तँ ओही दिन मरि गेल जइ दिन हमरा दुनू परानीकेँ छोड़ि चलि गेल। जँ ऐ धरतीपर धरमक कोनो स्थान हेतै तँ ओइमे हमरो केतौ जगह भेटत। जँ कोनो शास्त्र-पुराणमे पतिव्रता स्त्रीक चर्चा हेतै तँ हमरो हएत। आइ बीस बरखसँ ऐ हाथ-पएरक बले बिमार पतिकेँ जीवित रखि अपन चूड़ी आ सिनुरक मान रखने छी।”
माएक बात सुनि दीनानाथ मोने-मन सोचलक जे कुसुमलाल अगर हमरा कमा कऽ नहियेँ देलक तँ हमर की बिगड़ल। माएओ-पिताक दर्शन भोरे-भोर होइते अछि, बालो-बच्चा आनंदेसँ अछि। तहन तँ एक-वंशक छी जा कऽ देखि लिऐ।
दोसर दिन भोरुके गाड़ीसँ मधुबनी पहुँच दीनानाथ कुसुमलालक डेरापर पहुँचल। बाहरेक कोठरीमे कुसुमलाल पड़ल छल। चद्दरिसँ सौंसे देह झाँपल रहै। मुँह उघारिते कुसुमलाल बाजल-
“भ-इ-अ-अ।”
कहि सदा-सदाक लेल आँखि मूनि लेलक।
दीनानाथ-
“बौआ कुसुम, बौआ... बौआ... बउआ।”
Subscribe to: Post Comments (Atom)


text:
मैथिलि कव्वाली मुकावला-1बंधुगन अपने लोकनिक समक्ष हम एकटा नव आयाम मैथिलि मुकबला कवाली पेश क रहल छि अप्पने लोकनिक सुझाब लेल सादर आमंत्रित छि आशा अछि की अप्पने सभक प्रतिक्रिया सं किछ नव ज्ञान सिखबाक मौका भेटत !
पुरुष :- ओ प्रेम की करत हमरा सं,जे जाने नै प्रेमक परिभाषा
तोड़ी के दिल हमर, मईट में मिलादेलक प्रेमक अभिलाषा
करैत छलहूँ जकरा से पियार ओकरे लेल हम बेकार भsगेलौं
मोनक ब्यथा कागत पर लिखी लिखी हम गीतकार भsगेलौं //२
गीतकार भगेलौं ,गीतकार भगेलौं , हम गीतकार भगेलौं .........
महिला:- हम प्रेम की करब हुनका सं जे प्रेम में देलन एहन दगा
दिल लगा कs हमरा सं हमर बोहीन के लsगेल घर सं भगा
करैत छलहूँ जकरा से पियार ओकरे लेल हम बेकार भsगेलौं
दिल के दर्द कागत पर लिखी लिखी हम गजलकार भsगेलौं //२
गजलकार भsगेलौं ,गजलकार भsगेलौं ,हम गजलकार भsगेलौं .......
पुरुष:-ओ प्रेम की करत ककरो सं जे दू-दू टा प्रेमी के दिल में बसौलन
प्रीत जगा क दिल में हमरा हमर मीत सं विआह रचौलन
नै पुछू इ खबरी सुईनते हम कतेक बीमार भ गेलौं
अप्पन कथा कागत पर लिखी लिखी हम कथाकार भsगेलौं //2
कथाकार भsगेलौं ,कथाकार भsगेलौं ,हम कथाकार भsगेलौं ........
महिला :- हम प्रेम की करब हुनका सं जे चढ़ल जोवन में देलक धोखा
छोड़ी कय घरक भोजन बहरे बाहर खैय दही चुडा पर चोखा
भरल जवानी में प्रीतमक जुल्म सहै पर हम लाचार भ गेलौं
अप्पन कथा कहानी कागत पर लिखी लिखी हम साहित्यकार भगेलौं //2
साहित्यकार भगेलौं,साहित्यकार भगेलौं ,हम साहित्यकार भगेलौं ..............
पुरुष :- सोचु कने मोंन पाडू कोना बढल हमरा अहा बिचक दुरी
प्रेम निसा सं हम छलहूँ मतल अहाँ बुझलौं नै हमर मज़बूरी
प्रेमक पियास सं हम तडपैत छलौं अहाँ बेर बेर नखरा देखबैत गेलौं
अहाँ बुझलौ नै दर्द हमर हम बाहर बाहर भोजन करै पर लाचार भगेलौ //2
लाचार भगेलौ ,लाचार भगेलौ ,हम लाचार भगेलौ ................................
रचनाकार:-प्रभात राय भट्ट


text:
Tuesday, 25 February 2014
पोथी समीक्षा – “मैथिली माध्यमिक रसायन भाग - १”
पोथी समीक्षा – “मैथिली माध्यमिक रसायन भाग - १”
“मैथिली माध्यमिक रसायन भाग - १” – लेखक डॉ॰ प्रेम मोहन मिश्रजीक मैथिली मे प्रकाशित विज्ञानक दोसर पुस्तकाकार कृति थिक । हुनक पहिल पोथी “मैथिली अकार्बनिक गुणात्मक विश्लेषण” मैथिली भाषामे विज्ञान विषय पर प्रकाशित हमरा जनैत पहिल पुस्तक अछि । एहि बीच मैथिलीमे विज्ञान विषयक एक गोट आन पोथी प्रकाशित भेल “हमरा बीच विज्ञान” जकर लेखक छथि डॉ॰ धीरेन्द्र कुमार झाजी आ ई पुस्तक साहित्य अकादमी, नव दिल्लीसँ 2013 केर मैथिली बाल साहित्य सम्मानक लेल चयनित भेल अछि । एकर उल्लेख एहि ठाम अकारण नञि बल्कि सन्दर्भवश भेल अछि । “हमरा बीच विज्ञान” पुस्तकमे विज्ञानक विविध विषयादि पर लेखकक लेख ओ वार्त्ता संकलित अछि जखनिकि डा॰ प्रेम मोहनजीक दुहु पुस्तक मैथिलीमे रसायन विज्ञानक पाठ्य-पुस्तक छी । ई दुहु पाठ्य-पुस्तक कोनो सरकारी संस्था द्वारा नञि लिखबाओल गेल अछि अपितु लेखकक स्वतःस्फुर्त प्रेरणाक परिणाम अछि । डा॰ प्रेम मोहनजीक पहिल विज्ञान विषयक पुस्तक यद्यपि ग्राहकलोकनिक जेबीसँ कैंचा नञि निकालि सकल तथापि हुनक लगन परास्त नञि भेल आ हुनक दोसर पुस्तक सेहो प्रकाशित भेल आ अपनेसभक सोझाँ अछि । ई लेखकक अगाध मैथिलीप्रेमक परिचायक थिक ।
“मैथिली माध्यमिक रसायन भाग - १” नवम् वर्गक छात्र – छात्रालोकनिक लेल लिखल गेल अछि आ तेँ कोनहु ने कोनहु पाठ्यक्रमक अनुसरण आवश्यक । आ चुँकि मैथिल छात्र – छात्रालोकनिक अध्ययन – सहभागिता एकाधिक पाठ्यक्रममे अछि, तेँ ई पुस्तक “बिहार बोर्ड”, “सी॰बी॰एस॰ई॰ बोर्ड” आ “एन॰सी॰ई॰आर॰टी॰” केर पुस्तकक पाठ्यक्रमसभक दिशानिर्देश लऽ कऽ लिखल गेल अछि ।
सम्पुर्ण पोथी 82 पृष्ठक अछि आ पोथीकेँ पाँच एकाईमे बाँटल गेल अछि । पहिल एकाई अछि “हमर चारू कातक पदार्थ” । एहिमे पदार्थक सामान्य परिचयक संग-संग ओकर वर्गीकरण तथा त्रिविध पदार्थक (माने कि – ठोस, द्रव आ गैसक) सामान्य गुण – धर्म केर चर्च अछि । एकर अतिरिक्त एहिमे प्रसरण वा विसरण, पदार्थक अवस्था पर ताप ओ दबावक प्रभाव, गुप्त ऊष्मा तथा वाष्पीकरण आदि भौतिक प्रक्रियासभक वर्णन अछि । एहि एकाई मे बोस-आईंस्टीन कंडेनसेट तथा हिग्स-बोसोन पार्टिकल या गॉड पार्टिकल सन आधुनिकतम जानकारी सेहो देल गेल अछि ।
दोसर एकाईक नाँव थिक “की हमर चारूकातक पदार्थ शुद्ध अछि ?” – जाहिमे रासायनिक संरचनाक आधार पर पदार्थक वर्गीकरण कएल गेल अछि । एहि प्रकारेँ छात्र व छात्रालोकनिकेँ एहि एकाईमे तत्त्व, यौगिक, मिश्रण, धातु, अधातु, घोर आदि चिर-परिचित शब्दसभ भेटतन्हि । ओकरसभक गुण आ पारस्परिक अन्तर एहि एकाईमे वर्णित अछि । भौतिक ओ रासायनिक परिवर्तनमे अन्तर सेहो एहि ठाम भेटत । संगहि मिश्रणक अवयवसभक पृथक्करणक तरीका सभ सेहो एहि मे देल गेल अछि ।
तेसर एकाई अछि “परमाणु आ अणु” । एहि एकाईक नामे सभ किछु कहि रहल अछि । एहिमे विभिन्न तरहक परमाणु सिद्धांतसँ लऽ कऽ अणु, आयन, यौगिक, मोल व रासायनिक समीकरणक सामान्य जानकारी पढ़बा लेल भेटत ।
चारिम एकाई भेल “परमाणु संरचना”, जाहिमे नामानुरूपेँ विभिन्न परमाणु मॉडलसभ (थॉमसन मॉडल सँ बोर-बरी योजना धरि) तथा संगहि परमाणु संख्या, द्रब्यमान संख्या, संयोजकता, समस्थानिक व समभारिक आदिक वर्णन सरल मैथिली भाषामे वर्णित अछि ।
पाँचम ओ अन्तिम एकाईक नाँव अछि “प्राकृतिक सम्पदा” । ई एकाई पर्यावरण विज्ञान वा भूगोलक बुझना जाइछ परञ्च विभिन्न पाठ्यक्रमक (सिलेबसक) अनुसारेँ एहि ठाम ई एकाई जोड़ल गेल अछि – कारण पर्यावरण विज्ञानक विषय होइतहुँ एहि एकाईक विषयबस्तु बहुत किछु रसायनशास्त्र पर अवलम्बित अछि । एहिमे प्राकृतिक सम्पदाक प्रकार (स्थल, जल ओ वायुमण्डल), वायुमण्डलक महत्त्व, बरखा, विभिन्न प्रकारक प्रदूषण ओ तकर कारण आदि वर्णित अछि । एकर अतिरिक्त विभिन्न प्रकारक जैव-रासायनिक चक्रसभ (जेना कि – जलीय चक्र, नाइट्रोजन चक्र, कार्बन चक्र, ऑक्सीजन चक्र आदि), ओजोन परत, ओ हरियर घर प्रभाव (ग्रीन हाउस इफेक्ट) तथा वैश्विक ऊष्मीकरण आदि गूढ़ विषय अप्पन भाषा मैथिलीमे पढ़बाक हेतु भेटत ।
पोथीक भाषा अत्यन्त सरल मैथिली अछि । हरेक परिभाषिक शब्दकेँ पहिने तँऽ स्पष्ट परिभाषा देल गेल अछि आ तकर बादे आन प्रकारक सम्बन्धित वर्णन देल गेल अछि । विज्ञान विषयक पोथी थिक तेँ भाषा पाण्डित्यपुर्ण-क्लिष्ट नञि भऽ कऽ सरल व सामान्य मैथिली अछि । पोथीक ई सभ विशेषता एकरा रुचिकर ओ स्पष्ट बुझबा योग्य बनबैत अछि । हरेक पारिभाषिक शब्द वा प्रक्रियाक मैथिली नाँवक संग कोष्ठमे ओकर अंग्रेजी शब्द सेहो देल गेल अछि, जाहिसँ छात्र-छात्रालोकनिकेँ भविष्यमे एहि विषयसभ पर छपल कोनो अंग्रेजी लेख वा पोथीकेँ पढ़बाकाल असौकर्य नञि होन्हि । हरेक एकाईक अन्तमे ओहि एकाईसँ सम्बन्धित महत्त्वपुर्ण तथ्यसभ देल गेल अछि तथा संगहि अभ्यासक लेल प्रश्न सेहो । ई दुहु वैशिष्ट्य पाठकलोकनिकेँ प्रतियोगिता परीक्षासभमे सहायक होएतन्हि ।
संसारक कोनो बस्तु सर्वगुण संपन्न नञि भऽ सकैत अछि आ तेँ ई पोथी सेहो । समीक्षक वा समालोचकक कर्त्तव्य थिक कि समीक्ष्य विषयक धनात्मक ओ ऋणात्मक दुहु पक्षकेँ ऊजागर करथु । एहि पोथीमे बहुतेक स्थानपर कर्मकारक ओ सम्बन्धकारकक विभक्ति चिह्न (क्रमशः “केँ” आ “केर”) परस्पर बदलि गेल अछि । किछु स्थान पर ठेठ मैथिलीक पारिभाषिक शब्दसभक प्रयोग भेल अछि (जेना कि – Solution केर लेल घोर, पृष्ठ – 23 पर) – ई नीक बात । परञ्च अन्यत्र किछु जगह हिन्दी शब्द ऊकरू लगैछ, यथा – Heap शब्द लेल “ढेरी” प्रयुक्त नञि भऽ कऽ “ढ़ेर” शब्द प्रयोग भेल अछि । एहिना एकाई पाँचमे जे विभिन्म चक्रसभक वर्णन अछि ओहि संगहि जँ रेखाचित्र सेहो रहैत तँऽ पाठकलोकनिकेँ समझबामे आओर ओकरासभकेँ याद रखबामे विशेष सुविधा होएतन्हि ।
उपरोक्त किछु कमीसभ केर रहितहुँ पोथी प्रशंसनीय आ पठनीय अछि । सरल मैथिलीक प्रयोगसँ बोधगम्य अछि । संगहि सुन्दर आकर्षक मुखपृष्ठ तथा स्पष्ठ छपाई पढ़बाक उत्कण्ठाकेँ बढ़बैछ । रसायनशास्त्रक छात्र-छात्रा तथा शिक्षकलोकनिसँ निवेदनहि नञि अपितु पुर्ण आशा अछि जे ओ एहि पोथीकेँ पढ़ि कऽ लाभान्वित होथि आ संगहि लेखककेँ प्रोत्साहित करथु कि ओ भविष्यमे एहि पोथीमे आओरो निखार आनथि । आ एतबहि नञि ओ मैथिलीमे आओरो विज्ञान विषयक पोथीसभक रचना आ प्रकाशन कऽ सकथि ।
समीक्षित पोथीक नाँव – मैथिली माध्यमिक रसायन भाग १
लेखक – प्रो॰(डॉ॰) प्रेम मोहन मिश्र
प्रकाशक – ब्रिलिएण्ट प्रकाशन, अशोक राजपथ, पटना – ४
प्रकाशन वर्ष – २०१२
दाम – ८० टका मात्र ।
समीक्षकः-
डॉ॰ शशिधर कुमर
ग्राम – रुचौल (दुलारपुर – रुचौल)
पो॰- मकरमपुर
Subscribe to: Post Comments (Atom)


text:
मैथिली सिनेमाके नव
दिशा देनिहार लोकनिमें अभिजीत सिंहक योगदान प्रशंसनीय अछि । मूल रुपसं मधुबनी जिला
अन्तर्गत बासोपट्टी प्रखंड केर नगबास गामक रहनिहार अभिजीत जी कयकटा हिन्दी सीरियलमें काज करबाक संग संग हिन्दी
फ़िल्ममें निर्देशन सहयोग आ मैथिलीमें फ़िल्मक निर्देशन कय चुकल छैथ।
अभिजीत जीक फ़िल्मी यात्रा अभिनय सं प्रारंभ भेल छलैन आ अभिनेताक रुपमें कयकटा
सीरियलमें काज कयलनि। विजय आनन्द साहब (देवानन्द जीक भाय)क संग करण राजदान द्वारा
निर्देशितत तथा डीडी-2 पर प्रसारित “तहकिकात”, शरद कपूरक संग जीटीवीक सीरियल “ चाहत
और नफ़रत”, चन्द्रचूर सिंहक संग डीडी-1 पर प्रसारित “ आंख़ें”, विरेन्द्र सिंह सुगंधाक
संग डीडी-1 केर “ प्रेम सुधा”, डीडी-1 पर प्रसारित रमण कुमार निर्देशित धारावाहिक “
दीवार” एवं यूनिसेफ़ के लेल प्रकाश झा द्वारा निर्देशित आओर रजत कपूर एवं शिल्पा
शिरोडकर अभिनित टेलीफ़िल्म में अभिनय कयलनि। मुदा अभिनय क्षेत्रमें अभिजीत जीके
ओतेक सफ़लता नहिं भेटलनि। परिणामस्वरुप, बादमें निर्देशनक क्षेत्रमें अग्रसर भेलैथ
आ सुपर हिट हिन्दी फ़िल्म “ दामिनी” आ ”घातक”में
दिलीप शुक्ला आ राज कुमार संतोषी जीक, “मोहरा”में राजीव रायक, “दिव्यशक्ति”में
समीर मल्कानक आ “ जिद्दी” एवं “ एलान”में गुड्डु धनोआक सहयोगी निर्देशक भूमिकाक
निर्वहन कयलनि। हिनक होम प्रोडक्शनमें भोजपुरी एलबम “ परदेशिया” आ हिन्दीमें 1894
सं 1960 धरि भारतीय सिनेमा पर डॉक्यूमेन्टरी “ परिचय” निकलल छल।
हिन्दी सीरियल, हिन्दी फ़िल्म आदिमें अभिनय आ सहयोगात्मक निर्देशन केर उपरान्त,
अभिजीत जी अपन मातृभाषाक प्रति किछु योगदान देबाय लेल उत्साहित भेलाह आ मैथिल
फ़िल्म “ दुलरुआ बाबू”क सफ़ल निर्देशन केलनि। “दुलरुआ बाबू”में काज केनिहार लगभग सब
कलाकार मिथिलेके छलैथ। फ़िल्मक सबटा शूटिंग आरंभ सं समापन धरि मिथिलेमें भेल छल। मैथिली
सिनेमाक इतिहासमें “दुलरुआ बाबू” पहिल सिनेमास्कोप फ़िल्म अछि।
अभिजीत जी जल्दिये बड़का बड़का स्टारक संग एकटा हिन्दी फ़िल्मक निर्देशन करय जा
रहल छैथ। संगहि ओ एकटा आओर मैथिली फ़िल्म “ घटकैती”केर निर्देशन कय रहल छैथ जाहिमें अभिनय कय रहल छैथ।
अपन जिनगीमें अध्यात्मिक प्रवृति के व्यक्ति अभिजीत जीकें सामाजिक गतिविधिमें
बड्ड रास रुचि छैन आ अपन मातॄभूमि आ मातॄभाषाक उन्नतिके लेल बहुत किछु करयके अभिलाषी
छैथ आ एहि लेल शनै शनै किछु ने किछु करैत रहल अछि।


text:
एहि मैका पर गोप गुट महासंघ केर प्रदेश उपाध्यक्ष माधव प्रसाद सिंह कहलनि कि राज्य केँ मुख्यमंत्री आओर स्वास्थ्य मंत्री संविदा एएनएम (आर) पर हड़ताल थोपी ग्रामीण जनता सभके स्वास्थ्य सेवा सँ वंचित क' देना अछि। आंदोलन केर नेतृत्व क' रहल संध्या कुमारी, रिंकी कुमारी, कुमारी सारिका, कल्याणी कुमारी, प्रीति कुमारी, उमा कुमारी कहली कि देशक न्यायालय द्वारा देल गेल फैसला क' नहि लागू करी श्रम केर शोषण कायल जे रहल अछि।
स्वास्थ्य विभाग द्वारा 15 हजार टाका सँ 27 हजार तीन सौ टाका मानदेय घोषित करबाक बादो 11 हजार पांच सौ टाका भुगतान कायल जे रहल अछि। जखनकि स्थाई एएनएम कर्मी सभकेँ 35 सँ 40 हजार टाका मासिक वेतन भेटैत अछि। प्रदर्शनकारी सभक मांग पूरा नहि भेला पर हड़ताल जारी रहत आओर11 दिसंबर क' स्वास्थ्य मंत्री केर पुतला दहन कायल जायत।


text:
Friday, 6 April 2012
पद्य - ५५ - कोइली कानय भोरहि सँ
कोइली कानय भोरहि सँ
(कविता)
याद अबैछ गुरुदेव रबिन्द्रक, *
कोइली कानय भोरहि सँ ।
मिथिला केर इतिहास लिखायल,
सभदिन अगबे नोरहि सँ ।।
लागल कोन कुहेस हटए नहि,
सुर्य अस्त छथि भोरहि सँ ।
मिथिला – मैथिल केर दुर्गति,
देखथि विद्यापति ओरहि सँ ।।
जन्मभूमि जननी ओ भाषा,
बिसरि गेलह बढ़ि स्वर्गहु सँ ।
हे मैथिल ! धिक्कार थिकह,
जिनगी बत्तर छह नर्कहु सँ ।।
लाज होइछ निज जिनगी पर,
हमसभ बत्तर छी चोरहि सँ ।
शपथ लैत छी, हम लड़ब,
जत होयत हमरा जोरहि सँ ।।
तन मन धन जत भाग हमर,
मिथिला - मैथिली लए अर्पित अछि ।
हमर लेखनीक हरेक शब्द,
निज भाषा लए संकल्पित अछि ।।
आशीष दियऽ हे माए मैथिली,
पुर्ण करी निज इच्छा हम ।
तोड़ि सकी हर एक व्यूह केँ,
करी शत्रु केर चेष्टा भंग ।।
* गुरुदेव रबिन्द्र = मैथिलीक सुप्रशिद्ध कवि व लेखक श्री रबिन्द्र नाथ ठाकुर (नञि कि बाङ्गालक स्व॰ रविन्द्रनाथ टैगोर) । नेनपनहि सँ हमर कान मे जे पहिल मैथिली गीत गूँजल आ हमर स्मृति पटल पर मैथिली साहित्यक प्रति अटूट सिनेह ओ निष्ठा जगओलक से छल श्री रबिन्द्र नाथ ठाकुर ओ श्री जगदीश चन्द्र ठाकुर ‘अनिल’ जीक गीत सभ । ओहि समय मे हिनक गीत सभ ततेक ने प्रशिद्ध छल जे गाम सँ पटना धरि हरेक गोटेक ठोर पर अनायासहि अबैत रहैत छल । मञ्च पर श्री रबिन्द्रजी आ स्व॰ महेन्द्रजीकेँ सुनबाक सौभाग्य बहुत बाद मे पटनाक विद्यापति स्मृति पर्व समारोह मे भेटल आ भेटैत रहल परञ्च गाम घऽर मे बहुत नेनपनहि सँ हर वयसमूहक लोक सभ सँ सुनल हुनिक गीत सभ हमरा प्रेरित करैत रहल । ताहू मे श्री रबिन्द्रजीक गीत “की थिक मिथिला, के छथि मैथिल” हमर मोन मस्तिष्क केँ हमेशा झकझोड़ैत रहल आ एखनहु झकझोड़ैत रहैत अछि, एहि प्रश्नक सही उत्तर तकबाक लेल बेर – बेर प्रेरित करैत रहैत अछि आ शायद आजीवन करैत रहत । तेँ ओ लोकनि हमर मैथिली साहित्यक क्षेत्र मे गुरु भेलाह ।
ओना तँ हमर ई गीत २५ – ०३ - १९९८ कऽ लिखल गेल छल । पर गुरुदेव श्री रबिन्द्र नाथ ठाकुरजीक हुनक ७७म जन्मदिनक अवसरि पर हुनिका प्रति आदर व्यक्त करैत आइ ई गीत प्रकाशित कए रहल छी । हुनिक जन्म ०७ अप्रिल १९३६ ई॰ कऽ पुर्णिञा जिलाक धमदाहा गाँव (दक्षिणबारि टोल) मे भेल छलन्हि ।
“विदेह” पाक्षिक मैथिली इ – पत्रिका, वर्ष –५, मास –५२ , अंक –१०३ , ०१ अप्रिल २०१२ मे “स्तम्भ ३॰७” मे प्रकाशित ।
Subscribe to: Post Comments (Atom)


text:
कैबिनेट के फैसलाक बाद आब नीतीश कुमार फेर सँ लोग सभ सँ मिलता आ हुनकर सुझाव सेहो लेता। लोक संवाद कार्यक्रम क' हरियर झंडा भेटलाक बाद आब नीतीश सरकार के नीति, योजना सभक लेल सेहो लोग सँ सुझाव लेल जायत।
कैबिनेट केँ फैसलाक बाद शिक्षक सभक लेल खुशखबरी आयल अछि। गैर सरकारी सहायता प्राप्त प्रारंभिक स्कूल सभक शिक्षक क' बकाया वेतन भेटत। प्रारंभिक विद्यालय सभक शिक्षक एवं शिक्षकेतर कर्मचारि क' वेतनादि के भुगतान लेल वित्तीय वर्ष 2016–17 म' कुल 25 करोड़ राशि केँ स्वीकृति भेटल। ओतहि कैबिनेट केर बैठक म' बिहार चौकीदार संवर्ग नियमावली -2016 क' सेहो स्वीकृति भेटल। आब चौकीदार आर दफादार सभ क' प्रोन्नति भेटत।
बैठक म' कोसी नदी पर निर्माणधीन पुल के पहुंच पथ के लेल 404 करोड़ स्वीकृत कायल गेल। एहि सँ 2 लेनक 13.06 किमी के पुल बनाओल जायत। सिंचाई योजना के निर्माण लेल 20.96 करोड़ टक्का केँ स्वीकृति सेहो भेटल।


text:
समस्तीपुर। बिहार मे कोयलाक कमी क कारण बिजली लेल दोसर विकल्प पर ध्यान देल जा रहल अछि। पिछला दू चारि मे गैस आधारित बिजली घरक किछु प्रस्ताव बिहार सरकार लग आयल छल। जाहि मे स एकटा प्रस्ताव कए जमीन पर उतरबा लेल सरकार मंजूरी द देलक अछि। जानकारीक अनुसार समस्तीपुर जिलाक सरायरंजन प्रखंड अंतर्गत रूपौली गाम मे 2015 तक गैस आधारित थर्मल पावर स्थापित भ जाएत। एकटा एहने परियोजना क प्रस्ताव मधुबनी जिलाक जयनगर लेल सेहो अछि आ उम्मीद अछि जे सरकार एहि पर सेहो मंजूरी द देत।
हैदराबाद क कंपनी ओपीटी क एहि प्रस्ताव कए बिहार राज्य विनिवेश बोर्ड आ उद्योग विभाग अपन स्वीकृति पूर्वहि मे प्रदान क देने अछि। एखन संयंत्र लेल भूमि चयन क प्रक्रिया भ रहल अछि। एकरा लेल रूपौली गांव मे समस्तीपुर क सांसद महेश्वर हजारी आ उजियारपुर क सांसद अश्वमेघ देवी निजी जमीन क जायजा लेलथि। भूमि संबंधी कागजात क रिपोर्ट जमा भ रहल अछि। कागजात जमा भेलाक बाद भूमि क निबंधन क प्रक्रिया शुरू कैल जाएत।
ज्ञात हुए जे गैस आधारित एहि थर्मल पावर क निर्माण मे कोल लिंकेज सन कोनो झंझट नहि अछि। एकर निर्माण पूरा भेला स एहि संयंत्र स 500 मेगावाट बिजली क उत्पादन होएत। जाहि स केवल स्थानीय लोक कए नहि बल्कि पूरा जिला कए बिजली भेटत। संगहि एकरा बाहर सेहो पठाउल जा सकैत अछि। समस्तीपुर क सांसद महेश्वर हजारी कहला जे पहिने एहि थर्मल पावर क स्थापना कल्याणपुर प्रखंड मे हेबाक छल। कई बेर ओहि कंपनी क सदस्य ओहि ठाम क दौरा सेहो केने छलाह। श्री हजारी कहला जे 5000 करोड़ क लागत स निर्मित एहि थर्मल पावर क निर्माण स एहि क्षेत्र क लोक कए जतए बिजली क मामला मे आत्मनिर्भर हेबाक अवसर भेटत ओतहि किछु रोजगार क अवसर सेहो बनत। ओ कहला जे एहि क्षेत्र मे रोजगार लेल जमीन देनिहार कए प्राथमिकता देल जा रहल अछि। आब एहि रिपोर्ट कए जमा होइत देरी भूमि क निंबंधित करबाक प्रक्रिया शुरू क देल जाएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
एक बॆर कॆ बात अछी, हम यानी की जय चन्द्र झा और गॊनू झा दुनू गॊटॆ अप्पन खॆत दॆखअ जाइत रही | ऒही बिच मॆं हम अप्पन एकटा नया मॊबाइल फॊन सॆहॊ खरीदनॆ रही, गॊनू झा कहला जॆ कनी अप्पन मॊबाइल दॆखाउ, हम कहलियैन जॆ लिय दॆखू | एही बिच मॆं एकटा घास कॆनहार गॊनू झा कॆ खॆत मॆं घास क रहल छलैन | गॊनू झा ऒकर डटलखिन जॆ तूँ हमरा खॆत मॆं घास कियैक क रहल छैँ | संयॊग बस गॊनू झा कॆ डाँट सुनी कॆ ऒही व्यक्ति कॆ मृत्यु भ गॆलैय | मृत्यु कॆ किछु समय बाद यमराज सॆहॊ पहुँइच गॆलैय | तही काल मॆं यमराज कॆ लैपटाँप कॆ सॊफ्टवॆयर मॆं किछु गड़बरी कॆ कारण ऒ गलती स गॊनू झा कॆ जिवतॆ मॆं नर्क ल क चली गॆलैन | संयॊग स हमर मॊबाइल हुनका लग मॆं छुइट गॆल |
हम काफी परॆशान भॆलौअं जॆ इ की भ रहल छैन गॊनू झा कॆ साथ | घर बहुत दुखी मौन स घर पहुँच क$ भौजी कॆ कहलियैन जॆ गॊनू झा कॆ जिवतॆ मॆं यमराज ल क चइल गॆलैन | बस की छल भॊनू झा छौरी कॆ गाँव मॆं सब क्यॊ धुखी भ गॆल | समूचा गाँव मॆं कन्नारॊहट चलितॆ छल की हमर दूरभाष पर रिंग सुरु भ गॆल | जा क$ दुरभाष उठैलौन त गॊनू झा रहैथ | हम पूछलियैन गॊनू बाबू की हाल समाचार त कहला जॆ यमराज त हमरा जिबतॆ उठा क ल जा रहल अछी यौ की कहू एकरा त बहुत पैघ धॊखा भ रहल छैक |
हम पूछलियैन जॆ अपनॆक अख्खन्न कहाँ छी त कहला जॆ अख्खन हम वैतरणी नदी पार करॆ बला छी | धन्य ई भारत संचार कॆ मॊबाइल अछी जॆ गाँव मॆं त आहाँ कॆ नैय काज क रहल छल लॆकिन एही जगह पर बहूत सुन्दर काज क रहल अछी |
3 दिन बाद गॊनू झा कॆ पून: दूरभाष आयल जॆ यौ आब नर्क पहूँच गॆनौअं | गॊनू झा कहला जॆ अख्खन किछू व्यस्त छी हम आहाँ कॆ बाद मॆं पून: फॊन करैत छी | (नॊट गॊनू झा कॆ बि.एस.एन.एल. कॆ मॊबाइल छलैन जॆ की धरती छॊईर क बाँकी सबतैर काज करैत अछी |)
आब गॊनू झा जख्खन नर्क मॆं दॆखलखिन जॆ की कॆना लॊक रहैत छैक त हूनका बहुत खराब लगलैन | वॊ दॆखलखिन जॆ यमराज कॆ दूत लॊक सब स कार्य करबा रहल छैक और बदला मॆं ऒकरा किछू नैय भैटैत छैक | नर्क मॆं कॊनॊ नियम कानून छैकॆ नैय यमराज और यमदूत सब कॆ लॆल | ऒ सब नर्क वासी कॆ जिबन कॆ गूलामॊ स बदतर बना दॆनॆ छैक |
दू चाइर दिन बात यमराज स भॆंट करबा लॆल नर्क निरीक्षण विभाग कॆ किछू पदाधिकारी सब आयल | ऒ सब निरीक्षण कॆ क्रम मॆं दिखलकैन गॊनू झा कॆ, गॊनू झा कॆ दॆख क ऒ पहूँचल यमराज लग | यमराज ऒही समय मॆं अप्पन लॆपटाँप मॆं मॆनकादिग्रॆट.काँम दॆख रहल छल | निरीक्षण दल इ सब दॆख क दँग रही गॆल | निरीक्षण दल कॆ इ गलती कॆ पता अपनॆ आप चली गॆलैय | ऒ जख्खन कहलकैन जॆ आहाँ त गॊनू झा कॆ जिवतॆ अईन लॆलीयैन हैँ जबकी हुनकर मूत्यु त मशहूर हिन्दी फिल्म कलाकार आफताब शिवदासनी कॆ हिट फिल्म एतैय तख्खन हॊबॆ बला छैन |
यमराज कॆ अप्पन गलती कॆ अहसास भॆलैय | वॊ तुरत गॊनू झा स संपर्क कॆलक और हुनक कहलकैन जॆ आहाँ स हम गलती कॆ लॆल माँफी चाहैत छी, आहाँ चलू आहाँ कॆ हम पूरा सम्मान कॆ साथ पून: धरती पर छॊइर दैत छी |
लॆकिन गॊनू झा नर्क मॆं यमराज कॆ सम्राज्य स काफी खफा रहैत, ऒ सॊंचला जॆ आब एतूका साम्राराज्य और यमराज कॆ दादागिरी खत्म क कॆ दम लॆब | ऒ कहलखिन जॆ हम अख्खन धरती पर नैय जायब | यमराज हूनका स ज्यादा जॊड़ जबदस्ती सॆहॊ नैय क सकैत छल कियाक त ऒकर प्रभाव सिर्फ मृत्यु कॆ बादॆ हॊइत छैक, जबकी गॊनू झा त जिबतॆ नर्क पहूँच गॆल रहथिन |
(भाई लॊकैन एही कहानी मॆं अख्खन बहूत किछू बाँकी अछी जॆना की, गॊनू झा यमराज कॆ साम्राराज्य कॆना खत्म कॆलखिन, मिडीया एकरा कॊन रुप स लॆलक, मिथिलाइव और एकर टिम कॆ प्रविण झा जी, अविनाश जी, ममता जी और लॆखक सब की कहला, की लिखला, इ सब हम अगीला अंक मॆं बतायब बहूत जल्द | ताबैत धैर अपनॆक लॊकैन बनल रहू मिथिलाइव कॆ सँग मनॊरंजन और समाचारक लॆल | )
अपनॆक लॊकैन कॆ गॊनू झा कॆ किस्सा कहानी कॆहन लागैत अछी सॆ जरुर बतायब | अहाँक प्रतिक्रिया हमर कलम लॆल प्राणवायू कॆ काज करैत अछी |


text:
[ अभिनय पाठशाला (रंगमंच आ फिल्म लेल)- विदेह नाट्य (आ फिल्म) उत्सव २०१२ क पूर्वपीठिका]
(ऐ आलेखक आधार हमर तीन मासमे देल ४० टा संस्कृतमे अनूदित व्याख्यान अछि जे हम श्री अरविन्द आश्रममे ओड़ीसाक प्राइमरी स्कूल लेल चयनित शिक्षक-शिक्षिका प्रशिक्षुकेँ देने रही। हम जतेक हुनका सभकेँ पढ़ेलौं, तइसँ बेसी हुनका सभसँ सिखलौं। ओ सभ आब ओड़ीसाक सुदूर क्षेत्रमे पढ़ा रहल छथि। ई अलेख हुनके लोकनिकेँ समर्पित अछि।-–गजेन्द्र ठाकुर)
१
अभिनय की अछि ? बच्चा सभ अपन समान पसारि किछु-ने-किछु काज करिते रहैत अछि। हमर बेटी फुसियाहींक चाह बनबैत अछि आ हमरा दैत अछि। हम सेहो ओकरा फुसियांहीक घुट-घुट पी जाइ छी। मुदा फेर ओ असली सूप अनैए, हम काज कऽ रहल छी, हम बिन मुँह घुमेने घुट-घुट चाह पीबाक अभिनय करै छी, मुदा बेटी कहैए, “ई असली छी”। हमर भक टूटैए आ हम असली दुनियाँमे आबि जाइ छी।
बच्चा नाटकसँ शिक्षा लैए, लोककेँ आ वातावरणकेँ बुझबाक प्रयास करैए।
तखन मन्दिरक उत्सव आ राजाक प्रासादमे होइबला नाटक स्वतंत्र भऽ गेल आ एकर उपयोग वा अनुप्रयोग दोसर विषयकेँ पढ़ेबामे सेहो होमए लागल। दोसर विषयक विशेषज्ञक सहभागिता आवश्यक भऽ गेल। स्वतंत्र रूपेँ सेहो ई विषय अछि आ एकर अनुप्रयोग सेहो कएल जाइत अछि। पारम्परिक नाटक पेशेवर नाटकसँ जुड़त, उदाहरण स्वरूप कएल गेल नाटक, मंचक साजसज्जा, आ असल नाटकक मंचन रंगमंचक इतिहास बनत। मुदा ऐ सँ पहिने रंगमंचक प्रारम्भिक ज्ञानक संग नाटक पढ़बाक आदतिक विकसित भेनाइ सेहो आवश्यक अछि। आ से पढ़बा काल एकर मंच प्रबन्धन आ अभिनयक दृष्टिसँ विश्लेषण सेहो आवश्यक अछि।
राजनैतिक, सामाजिक आ सांस्कृतिक घटनाक्रमक जानकारी सम्बन्धित प्रस्तुतिक सन्दर्भमे देब आवश्यक होइत अछि। भरतक नाट्यशास्त्रक अतिरिक्त कालिदास, भास आ शूद्रकक नाटकक परिचय सेहो आवश्यक।
रंगमंचसँ जुड़ल लोककेँ लिटल आ ग्रेट ट्रेडिशन, दुनूक अनुभव आ जानकारी हेबाक चाही।
बच्चा नाटक आ रंगमंचसँ जुड़त तँ जिम्मेवार नागरिक बनत, आर्थिक रूपेँ आत्म-निर्भर बनत आ सक्रिय नागरिक सेहो बनत।
२
चैतन्य महाप्रभुकेँ जात्राक संगीत आ नृत्य युक्त वीथी मंचनक प्रयोग संदेशक प्रसार लेल केलन्हि।
नाट्य शास्त्रमे वर्णन अछि जे नाटकक उत्पत्ति इन्द्रक ध्वजा उत्सवसँ भेल। नाट्य शास्त्र नाटककेँ दू प्रकारमे १.अमृत मंथन आ २.शिवक त्रिपुरदाह, मानैत अछि। एहेन लगभग दस टा दृश्य वा रूपकक प्रकार भरत लग छलन्हि (दशरूपक) आ ओइमे नृत्य, संगीत आ अभिनय सम्मिलित छल; आ ऐ दशरूपकक अतिरिक्त श्रव्य गीत सभ छल।
पाँचम शताब्दी ई. पू. मे पाणिनी शिलालिन् आ कृशाश्वक चर्चा करै छथि जे नट सूत्रक संकलन केने रहथि। नट माने अभिनेता आ रंग माने रंगमंच। नटक पर्यायवाची होइत अछि, भरत, शिलालिन् आ कृशाश्व!
मैथिली नाटक जे आइ धरि मात्र नृत्य-संगीतसँ बेशी आ चित्रकला आ दस्तकारीसँ मामूली रूपसँ जुड़ल छल, से आब भौतिकी, जीव विज्ञान, इतिहास, भूगोल, आ साहित्यसँ सेहो जुड़ए, तकर प्रयास हेबाक चाही।
३
अभिनय पाठशाला:
विभिन्न औजारकेँ पकड़बाक आ चलेबाक विधि: ओकर ग्रीसिंग आदि केनाइ, ओकरा सुरखित रखनाइ सिखाउ। घरकेँ कोना साफ राखी, साफ आ अव्यवस्थित घरमे अन्तर, कोन चीजकेँ बेर-बेर साफ करऽ पड़ैए, कोनकेँ नै से सिखाउ। कनियाँ-पुतराक निर्माण, तार, फाटल-पुरान कपड़ा, टूटल चूड़ी/ गहना, पुरान साड़ी, रुइया आदिसँ मुँह, आँखि आदिक चित्रण होइत अछि। शरीरक चमड़ा लेल प्लास्टिक आदि वा कपड़ापर रंगक परत लगाउ। ऊन आदिसँ केस बनाएब, वीर, योद्धा आदि बनबैले तलवार लेल काठी आ पैघ जुत्ता, आ फेर मजदूर गुड़िया आदि बनेनाइ सिखाउ। माने सभ तरहक पात्रक निर्माण।
मवेशी पन्हेनाइ, दूध दुहनाइ, लथारसँ बचबाक अभिनय, दही पौरनाइ, लस्सी घोटनाइ, आँखि आ हाथक मिलान ई सभ काल्पनिक रूपेँ सिखाउ। खेल जेना करिया झुम्मरि आदिक परिचय दियौ।
कागचक नाव आ हवाइ जहाज बनेनाइ आ रेखाचित्र बनेनाइ सिखाउ। लिखलकेँ बुझबाक आ विषयकेँ बुझबाक तरीका अछि रंगमंच।
अभिनय- चलनाइ, चलनाइ सेहो कएक प्रकारक होइत अछि, हड़बरा कऽ चलनाइ, कोनो बोझ, कोदारि आदि उठा कऽ चलनाइ, जोशमे, दुखमे चालि आ थाकल ठेहिआयल चालि, नेङरा कऽ चलनाइ, भेड़ चालि, नारा लगबैत चलब, दू-तीन टा संगीक संग चलब, ई सभ बच्चा वा प्रौढ़ अभिनेताकेँ नीक जकाँ सिखाउ। स्पर्श:- गरम वस्तु छूनाइ, ठंढ़ा छूब, कड़गर आ मोलायम वस्तु छूब, फ़ेर तकर प्रतिक्रिया, भय-आसक्ति-तामस-लाज-नै करए बला भाव, जिद्द, दुःख, हँसी (खीखीसँ मुँह बन्न कऽ हँसबा धरि), देखनाइ खुशीसँ, आश्चर्यसँ, विभिन्न प्रकारक दृश्यपर प्रतिक्रिया सेहो देखेबाक आवश्यकता अछि। बजार, स्कूल, घर, सभा आदि कार्य, स्मरण शक्ति, शब्दावली, ध्यान, व्यक्तित्व, क्षमता, विचारधारा, स्वाभिमान, इच्छा, शारीरिक विश्वास प्रदर्शन, उत्साह, स्त्री-पुरुष विमर्श, मनोविज्ञान, कविता, गद्य, गीत, कथा आ प्रहेलिकाक समावेश, तकर स्मरण आ वाचन ऐ सभपर ध्यान देब आवश्यक अछि। अंग प्रचालन, नृत्य, संगीत, हस्त संचालन, कसरत (सम्मिलित रूपेँ), हवाक झोंकाक भीतर आएब, ऐ सँ खिड़की खुजब किछु माथपर खसब आदिक काल्पनिक अनुभव, ऐ सभक अनुभव बच्चा सभकेँ कराउ। वातावरण, गति, रूप, आकार-प्रकारक अनुभव। अपनसँ अलग प्रकारक व्यक्तित्वक अभिनय, ध्वनि आ दृश्यक संबंध आ दुनूक संगे-संग पुनरावृत्ति, वास्तविक आ काल्पनिक दुनूक मंचन, कोनो विषयपर वार्तालाप, किताब, अखबार, वृत्तचित्रक विषय, तात्कालिक विषय, जबरदस्ती यादि कराएब गलत मुदा सुनि-सुनि कऽ मोन राखब नीक। खेल- दूटा दल बना कऽ अभिनय, दल बना कऽ सेहो, एक दल सुतत, दोसर दल नढ़िया/ कौआ बनि उठाएत,श्लोक आदिक समवेत पाठ, ई सभ अभ्यास कराउ।
वर्कशॉपमे:- -किनको कोनो काजमे दिक्कत होइन्ह तँ दोसरकेँ ओकर सहायता लेल कहू, -ककरो सुझावपर आपसमे सलाह लिअ आ मिल कऽ विचार करू, क्षमता अनुसारे काज दियौ, जे नीकसँ काज केलनि तकरा प्रशंसा सेहो भेटबाक चाही, मीठ बाजब सिखाउ, सही बाजब सिखाउ, बजबासँ पहिने अपन बेर अएबा धरि रुकू, निर्देशक पालन करू, बौस्तुकेँ बाँटि कऽ आ मिल कऽ प्रयोग केनाइ सिखाउ, कर्तव्यक बोध कराउ, जिम्मेवारी दियौ, सामूहिक कार्यमे भाग लिअ, अन्य सामाजिक व्यवहार अपनाउ, अवलोकन आ श्रवण द्वारा सम्भाषण आ अभिनय सिखाउ, अनुकरण द्वारा अभिनय सिखाउ, कोनो चीज दोहरा कऽ अभिनय सिखाउ, प्रशंसा/ प्रोत्साहनसँ सिखाउ, मनोरंजन आ आनन्दयुक्त वातावरण बनेने रहू, नमगर व्याख्यान नै दियौ, उदाहरण, अभ्यास आ प्रोत्साहन बेशी कारगर हएत (भाषणक बदला), दण्डसँ बचू, दू बच्चाक तुलनासँ बचू, कोनो बच्चाकेँ दोसर बच्चाक नजरिमे नै खसाउ, बाहरी लोकसँ बच्चा सभक भेँट करबाउ, त्योहार/ उत्सव संग मिल मनाउ, मिलि जुलि कतौ घुमैले जाउ, स्नेहसँ देखू/ मुस्की दियौ/ माथ हिला कऽ समर्थन करू/ पीठ ठोकू/ माता-पिताकेँ ओकर प्रशंसा करू/ मुदा बेर-बेर ओकर प्रशंसा ओकर सोझाँमे नै करू/ चॉकलेट आदिक लालच नै दियौ/ कोनो एहेन चीज नै गछि लिअ जे अहाँ पूर्ण नै कऽ सकी। पाँचसँ कम उमेरक बच्चाकेँ गलतीक कारण नै बताउ- ओतेक बुद्धि ओइ उमेरमे नै होइ छै। मुँहसँ/ इशारासँ, आवाज आ मुँह हिला कऽ गलती करबासँ रोकू, आवश्यकता हुअए तँ छोट-मोट दण्ड, पाँचसँ बेशी उमेरक बच्चाकेँ दियौ, मुदा ओकरा मारियौ नै, लज्जित नै करियौ/ शिकाइत नै करियौ, निर्णय लेबाक आदति दियौ, भागेदारीक सुखक अनुभव कराउ, स्वस्थ प्रतिस्पर्धा सिखबियौ, आत्मनिर्भर भेनाइ सिखबियौ, स्वभावक विषयमे बतबियौ, बात करबाक कला, आपसक सम्बन्ध, सार्वजनिक सम्पत्तिक आदर केनाइ सिखबियौ, पर्यावरणक ध्यान रखनाइ सिखबियौ, भावनाकेँ ठेस नै पहुँचबियौ, प्रश्न करबाक कला सिखबियौ, जीवनक नायक केहेन हेबाक चाही से बतबियौ, आत्मशक्तिक शक्तिक वर्णन करू, अपन गामकेँ बूझब सिखबियौ, धर्म-राजनीतिक-जातिक गुत्थी बुझबियौ।
अभिनयक पाठशालाक कार्यशाला लेल आवश्यक तत्व:
-शारीरिक आ अभिनय क्षमताक विश्लेषण/ शरीर रचना शास्त्रक ज्ञान/ नाटकक समाजशास्त्रीय दृष्टिसँ भेद/ नाट्य मंचनक जीबाक साधनसँ रहल जुड़ाव आ प्रभाव/ सामाजिक, आर्थिक, सांस्कृतिक आ राजनैतिक वातावरणक अध्ययनक दृष्टिसँ नाट्य मंचक प्रकारक सम्बन्ध, सिखबाक आ बुझबाक कलाक विकास, कोनो अवधारणाकेँ बनेनाइ आ ओकरा बुझि कऽ मंचन केनाइ, अभिनय लेल चलबाक आ बजबाक अभ्यास आ नाटक संस्कृतिक अंग बनि जाए तकर प्रयास, इतिहासक कालखण्ड आ ओइ कालखण्ड सभक नाटकक परिचय, तखुनका कालकेँ मंचपर स्थापित करब आ ऐ लेल इतिहास, भूगोल आ सामाजिक, सांस्कृतिक, रजनैतिक, आर्थिक अवस्थाक परिचय कराउ। पेशागत रंगकर्मक अवलोकनसँ मंचक पाछाँ होइबला काजक विषयमे जानकारी भेटत। नाटकक कालखण्डक अनुरूप मंच आ पहिराबाक अध्ययन, विभिन्न कालखण्डक नाटकक रेकॉर्डिंग वा मंचनकेँ जा कऽ देखबाक आवश्यकता आ ओइ कालक फोटो, चित्रकला आ आन सूचनाक संकलन। संगीत-नाटक अकादेमी, दिल्लीमे ढेर रास डोक्यूमेन्ट्री देखबा लेल आ ढेर रास सान्द्र मुद्रिका किनबा लेल उपलब्ध अछि।
४
कोलकातामे १८५० ई.क आसपास आधुनिक रंगमंच- ब्रिटिश क्लबमे शुरू भेल, मुदा बाहरी लोकक प्रवेश ओतए नै छलै। जात्रा आधारपर- विद्यासुन्दर (प्रेमी-प्रेमिकाक कथा)- बांग्ला खेलाएल जाइ छल, भारतेन्दु सेहो रासलीलाक आधारपर लिखलन्हि। विष्णुदास भावे- सीता स्वयंवर (१८४३ई.), मराठीमे यक्षगण (कर्णाटक)क आधारपर एकटा प्रयोग छल। हबीब तनवीर- नजीर कविपर- आगरा बाजार आ मृच्छकटिकम् (शूद्रकक संस्कृत नाटकक हिन्दीमे), शम्भु मित्र, बी.वी.कारन्थ, के.एन.पणिक्कर, रतन थियाम (चक्रयुध- अभिमन्यु कथापर, गीत-नृत्य आधारित, किछु लोक एकरा बैले बुझलन्हि।), पणिक्कर आ कारन्थ स्वर आ बोलक प्रयोग केलन्हि। कारन्थ-आलापक सेहो प्रयोग केलन्हि। १९५६ ई. संगीत-नाटक अकादेमी द्वारा प्रथम राष्ट्रीय नाट्य उत्सव- कालिदासक अभिज्ञान शाकुन्तलम् (संस्कृत) सँ उत्सवक प्रारम्भ- गोवा ब्राह्मण सभा द्वारा। पणिक्करक मध्यम व्यायोग- भास (संस्कृत) आ थियाम- भास उरुमुगम (मणिपुरी) केलथि जइमे कलाकार नृत्यशैलीमे आस्तेसँ आबथि आ जाथि।
विजय तेन्दुलकरक घासीराम कोतवाल, जकर आधार छल नाना फड़णवीस आ दोसर पुणेक भ्रष्ट ब्राह्मण (दशावतार आधारित पारम्परिक शैलीमे),आ शान्तत- कोर्ट चालू आहे; गिरीश कर्णाडक हयवदन (कथासरित्सागर- यक्षगण आधारित); मोहन राकेशक आषाढ़ का एक दिन, शम्भू मित्र- डायरेक्टर- रवीन्द्रनाथ, इब्सेन (डॉल्स हाउस), उत्पल दत्त- कल्लोल (तरंगक ध्वनि) ई सभ आधुनिक रंगमंचकेँ आगाँ बढ़ेलन्हि।
५
पारसी रंगमंच:- मुम्बइक आर्थिक रूपेँ सम्पन्न पारसी समुदायक, एकरा हाइब्रिड (वर्णशंकर वा मिश्र) रंगमंच कहल जाइत अछि। १८५३ ई. मे एकर प्रारम्भ भेल। १९४० ई .धरि ई नीक-नहाँति चलैत रहल। सिनेमाक आगमनक बाद एकर मृत्यु भऽ गेल। एकरासँ जुड़ल लोक सिनेमाक क्षेत्रमे चलि गेलाह। पारसी नाटकक किछु प्रसिद्ध नाटक जेना इन्दर सभा, आलम आरा आ खोन्ने नहाक (सेक्सपियरक हेमलेट आधारित) सिनेमा बनि सेहो प्रस्तुत भेल।
विषय वस्तु: पारसी नाटकक विषय-वस्तु महाकाव्य आ पुराण आधारित छल। एकर विषय ऐतिहासिक आ सामाजिक छल। सभ बेर पर्दा खसबाक बाद हास्य कणिका खेलाएल जाइत छल। देश-विदेशमे पारसी थियेटरक प्रदर्शन होइत छल।रोमांच आ रहस्य एकर मुख्य अंग छल। चित्रित पर्दाक प्रयोग होइ छल। पर्दा कोनो रहस्य एलापर खसै छल। दर्शकक मांगपर रिटेक सेहो भऽ जाइ छलै आ ई रिटेक कोनो दृश्य वा कोनो गीतक पुनः प्रस्तुतिक रूपमे होइ छल, आ तइ लेल पर्दा फेरसँ उठि जाइ छलै। राजा रवि वर्मा आ पारसी थियेटर दुनू एक दोसरासँ प्रभावित छलाह। पारसी थियेटरक कलाकारक पहिराबा आ मंच सज्जापर राजा रवि वर्माक चित्रकलाक प्रभाव छल आ राजा रवि वर्मा अपन चित्रकलाक विषयक प्रेरणा पारसी थियेटरक दृश्यसँ ग्रहण करैत छलाह।
६
भरतक नाट्यशास्त्र:
नाटक दू प्रकारक लोकधर्मी आ नाट्यधर्मी, लोकधर्मी भेल ग्राम्य आ नाट्यधर्मी भेल शास्त्रीय उक्ति। ग्राम्य माने भेल कृत्रिमताक अवहेलना मुदा अज्ञानतावश किछु गोटे एकरा गाममे होइबला नाटक बुझै छथि। लोकधर्मीमे स्वभावक अभिनयमे प्रधानता रहैत अछि, लोकक क्रियाक प्रधानता रहैत अछि, सरल आंगिक प्रदर्शन होइत अछि, आ ऐ मे पात्रक से ओ स्त्री हुअए वा पुरुष, तकर संख्या बड्ड बेसी रहैत अछि। नाट्यधर्मीमे वाणी मोने-मोन, संकेतसँ, आकाशवाणी इत्यादि; नृत्यक समावेश, वाक्यमे विलक्षणता, रागबला संगीत, आ साधारण पात्रक अलाबे दिव्य पात्र सेहो रहै छथि। कोनो निर्जीव/ वा जन्तु सेहो संवाद करऽ लगैए, एक पात्रक डबल-ट्रिपल रोल, सुख दुखक आवेग संगीतक माध्यमसँ बढ़ाओल जाइत अछि।
नाट्यधर्मक आधार अछि लोकधर्म। लोकधर्मीकेँ परिष्कृत करू आ ओ नाट्यधर्मी भऽ जाएत।
लोकधर्मीक दू प्रकारक- चित्तवृत्यर्पिका (आन्तरिक सुख-दुख) आ बाह्यवस्त्वनुकारिणी (बाह्य- पोखरि, कमलदह)। नाट्यधर्मी-सेहो दू प्रकारक कैशिकी शोभा (अंगक प्रदर्शन- विलासिता गीत-नृत्य-संगीत) आ अंशोपजीवनी (पुष्पक विमान, पहाड़ बोन आदिक सांकेतिक प्रदर्शन)।
सम्पूर्ण अभिनय- आंगिक (अंगसँ), वाचिक(वाणीसँ), सात्विक(मोनक भावसँ) आ आहार्य (दृश्य आदिक कल्पना साज-सज्जा आधारित)। आंगिक अभिनय- शरीर, मुख आ चेष्टासँ; वाचिक अभिनय- देव, भूपाल, अनार्य आ जन्तु-चिड़ैक भाषामे; सात्विक- स्तम्भ(हर्ष, भय, शोक), स्वेद (स्तम्भक भाव दबबैले माथ नोचऽ लागब आदि), रोमंच (सात्विकक कारण देह भुकुटनाइ आदि), स्वरभंग ( वाणीक भारी भेनाइ, आँखिमे नोर एनाइ), वेपथु (देह थरथरेनाइ आदि), वैवर्ण्य (मुँह पीयर पड़नाइ), अश्रु (नोर ढ़ब-ढ़ब खसनाइ, बेर-बेर आदि), प्रलय (शवासन आदि द्वारा); आ आहार्य- पुस्त (हाथी, बाघ, पहाड़ आदिक मंचपर स्थापन), अलंकार (वस्त्र-अलंकरण), अंगरचना (रंग, मोंछ, वेश आ केश), संजीव (बिना पएर-साँप, दू पएर-मनुक्ख आ चिड़ै आ चारि पएरबला-जन्तु जीव-जन्तुक प्रस्तुति)द्वारा होइत अछि।
दूटा आर अभिनय- सामान्य (नाट्यशास्त्र २२म अध्याय) आ चित्राभिनय (नाट्यशास्त्र २२म अध्याय): चतुर्विध अभिनयक बाद सामान्य अभिनयक वर्णन, ई आंगिक, वाचिक आ सात्विक अभिनयक समन्वित रूप अछि आ ऐ मे सात्विक अभिनयक प्रधानता रहैत अछि। चित्राभिनय आंगिकसँ सम्बद्ध- अंगक माध्यसँ चित्र बना कऽ पहाड़, पोखरि चिड़ै आदिक अभिनय विधान।
नाट्य-मंचन आ अभिनय: कालिदासक अभिज्ञान शाकुन्तलम् नाट्य निर्देशकक लेल पठनीय नाटक अछि। रंगमंच निर्देश, जेना, रथ वेगं निरूप्य, सूत पश्यैनं व्यापाद्यमानं, इति शरसंधानम् नाटयति, वृक्ष सेचनम् रुपयति, कलशम् अवरजायति, मुखमस्याः समुन्नमयितुमिच्छति, शकुन्तला परिहरति नाट्येन, नाट्येन प्रसाधयतः, कहि कऽ वास्तविकतामे नै वरन् अभिनयसँ ई कएल जाइत अछि। नाट्येन प्रसाधयतः, एतए अनसूया आ प्रियम्वदा मुद्रासँ अपन सखी शकुन्तलाक प्रसाधन करै छथि कारण से चाहे तँ उपलब्ध नै अछि, चाहे तँ ओतेक पलखति नै अछि। तहिना वृक्ष सेचनम् रुपयति सँ गाछमे पानि पटेबाक अभिनय, कलशम् अवरजायति सँ कलश खाली करबाक काल्पनिक निर्देश, रथ वेगं निरूप्य सँ तेज गतिसँ रथमे यात्राक अभिनय, इति शरसंधानम् नाटयति सँ तीरकेँ धनुषपर चढ़ेबाक निर्णय, सूत पश्यैनं व्यापाद्यमानं सँ हरिणकेँ मारि खसेबाक दृश्य देखबाक निर्देश, मुखमस्याः समुन्नमयितुमिच्छति सँ दुश्यन्तक शकुन्तलाक मुँहकेँ उठेबाक इच्छा, शकुन्तला परिहरति नाट्येन सँ शकुन्तला द्वारा दुश्यन्तक ऐ प्रयासकेँ रोकबाक अभिनयक निर्देश होइत अछि।
भरतक रंगमंच: ऐ मे होइत अछि- पाछाँक पर्दा, नेपथ्य (मेकप रूम बुझू), आगमन आ निर्गमनक दरबज्जा, विशेष पर्दा जे आगमन आ निर्गमन स्थलकेँ झाँपैत अछि, वेदिका- रंगमंचक बीचमे वादन-दल लेल बनाओल जाइत अछि, रंगशीर्ष- पाछाँक रंगमंच स्थल; मत्तवर्णी-आगाँ दिस दुनू कोणपर अभिनय लेल होइत अछि आ रंगपीठ अछि सोझाँक मुख्य अभिनय स्थल।
अभिनय मूल्यांकन: अध्याय २७ मे भरत सफलताकेँ लक्ष्य बतबै छथि, मंचन सफलतासँ पूर्ण हुअए। दर्शक कहैए, हँ, बाह, कतेक दुखद अन्त, तँ तेहने दर्शक भेलाह सहृदय, भरतक शब्दमे, से ओ नाटककार आ ओकर पात्रक संग एक भऽ जाइत छथि।
नाट्य प्रतियोगिता होइत छल आ ओतए निर्णायक लोकनि पुरस्कार सेहो दै छलाह।
भरत निर्णायक लोकनि द्वारा धनात्मक आ ऋणात्मक अंक देबाक मानदण्डक निर्धारण करैत कहै छथि जे-
१.ध्यानमे कमी, २.दोसर पात्रक सम्वाद बाजब, ३.पात्रक अनुरूप व्यक्तित्व नै हएब, ४.स्मरणमे कमी, ५.पात्रक अभिनयसँ हटि कऽ दोसर रूप धऽ लेब, ६.कोनो वस्तु, पदार्थ खसि पड़ब, ७.बजबा काल लटपटाएब, ८.व्याकरण वा आन दोष, ९.निष्पादनमे कमी, १०.संगीतमे दोष, ११.वाक् मे दोष, १२.दूरदर्शितामे कमी, १३.सामिग्रीमे कमी, १४.मेकप मे कमी, १५. नाटककार वा निर्देशक द्वारा कोनो दोसर नाटकक अंश घोसियाएब, १६.नाटकक भाषा सरल आ साफ नै हएब, ई सभ अभिनय आ मंचनक दोष भेल।
निर्णायक सभ क्षेत्रसँ होथि, निरपेक्ष होथि। नाटकक सम्पूर्ण प्रभाव, तारतम्य, विभिन्न गुणक अनुपात, आ भावनात्मक निरूपण ध्यानमे राखल जाए।
स्टेजक मैनेजर- सूत्रधार- आ ओकर सहायक –परिपार्श्वक- नाटकक सभ क्षेत्रक ज्ञाता होथि। मुख्य अभिनेत्री संगीत आ नाटकमे निपुण होथि, मुख्य अभिनेता- नायक- अपन क्षमतासँ नाटककेँ सफल बनबै छथि।अभिनेता- नट- क चयन एना करू, जँ छोट कदकाठीक छथि तँ वाणवीर लेल, पातर-दुब्बर होथि तँ नोकर, बकथोथीमे माहिर होथि तँ बिपटा, ऐ तरहेँ पात्रक अभिनेताक निर्धारण करू। संगीत-दलक मुखिया- तौरिक- केँ संगीतक सभ पक्षक ज्ञान हेबाक चाही जइसँ ओ बाजा बजेनहार- कुशीलव- केँ निर्देशित कऽ सकथि।
७
मैथिली नाटक: बड्ड रास भाषण मैथिली आ आन नाटकक प्राचीनसँ आधुनिक काल धरि रहल तारतम्यक विषयमे देल गेल अछि। मुदा सत्य यएह अछि जे भारत वा नेपालक कोनो कोणमे रंगमंच आ रूपकक निर्देश भरतक नाट्यशास्त्रक अनुरूपेँ उपलब्ध नै अछि, ओकर पुनः स्थापन भरिगर काज तँ अछिये, मुदा प्रयास नै भेल सेहो नै अछि। बिनु ज्ञानक कालिदासक नाटकक लघुरूप भयंकर विवाद उत्पन्न करैत अछि। लोक नाट्यक नाट्यशास्त्रक अनुरूप निरूपण कऽ उपरूपकक मंचनक सम्भावना मैथिलीमे अछि। विदेह नाट्य (आ फिल्म) उत्सव २०१२ ऐ दिशामे एकटा प्रयास अछि।


text:
भागलपुर आ दरभंगा तारामंडल लेल केंद्र देलक 12 करोड क सहायता
दरभंगा समेत पांचटा शहर मे खुलत एकटा अतिरिक्त पालिटेकनिक कॉलेज
चारिटा पालिटेकनिक कॉलेज मे पढ़ाई एहि सत्र स
16टा जिला मे कॉलेज लेल भूमि उपलब्ध
प्रीतिलता मल्लिक
पटना। भागलपुर आ दरभंगा मे तारामंडल क निर्माण लेल केंद्र सरकार 12 करोड़ टका देबाक सहमति देलक अछि। एहि गपक जानकारी दैत विज्ञान एवं प्रवैधिकी मंत्री गौतम सिंह कहला अछि जे धन क कमी क कारण तारामंडलक निर्माणमे देरी नहि होएत। तारामंडल क निर्माण पर केंद्रीय सहायता क बाद जे कोनो खर्च होएत ओ राज्य सरकार वहन करत आ ओकरा लेल राशि आवंटन करत। ओ कहला जे फिलहाल परामर्शी नियुक्ति क प्रक्रिया चलि रहल अछि। बेसी उम्मीद अछि जे केंद्र सरकार क उपक्रम नेशनल काउंसिल आफ साइंस एंड म्यूजियम क मापदंड क तहत परामर्शी क चयन कैल जाएत। मंत्री कहला जे विशेषज्ञ क टीम क अलावा नेशनल काउंसिल आफ साइंस एंड म्यूजियम (एनसीएसएम) लग चंडीगढ़ आ कोलकाता मे तारामंडल क निर्माण क अनुभव सेहो अछि। एहि दृष्टि स तारामंडल क निर्माण एनसीएसएम क निर्देशन मे कैल जाएत।
मंत्री क अनुसार तकनीकी शिक्षा कए बढ़ावा मे आबि रहल बाधक तत्व कए दूर करबाक सरकार प्रयास तेज क देलक अछि। विज्ञान एवं प्रवैधिकी मंत्री कहला अछि जे सरकार दरभंगा, छपरा, गोपालगंज, बेगूसराय आ भागलपुर मे एक-एकटा अतिरिक्त पालिटेकनिक कॉलेज क स्थापना करबाक फैसला केलक अछि। संगहि सत्र 2013-14 स लखीसराय, नालंदा क अथावां, वैशाली आ रोहतास क डेहरी मे चारिटा पालिटेकनिक कॉलेज मे पढ़ाई शुरू भ जाएत। विज्ञान एवं प्रवैधिकी मंत्री कहला जे शैक्षणिक आ गैर शैक्षणिक कर्मचारी क पद कए स्वीकृति देल जा चुकल अछि । राज्य सरकार स्थायी शिक्षक क बहाली लेल बिहार लोक सेवा आयोग कए अधियाचना बहुत पहिने पठा चुकल अछि । मामला अदालत मे अछि ताहि लेल शिक्षकक नियुक्ति नहि भ पाबि रहल अछि, मुदा आब मामला सुलझा लेल गेल अछि। शीघ्र आयोग क अनुशंसा पर करीब 75टा शिक्षक क नियुक्ति कैल जाएत। ओ कहला जे राज्य क 27टा एहन जिला जाहि ठाम एखन पालिटेकनिक कॉलेज नहि अछि ओतहु हम सब कॉलेज खोलबाक प्रयास क रहल छी। सिंह क अनुसार पालिटेकनिक कॉलेज विहीन 27टा जिला मे स 16टा जिला मे कॉलेज लेल भूमि उपलब्ध अछि। गौरतलब अछि जे अन्य राज्यक क तुलना में बिहार में इंजीनियरिंग आ पालिटेकनिक कॉलेज क भारी कमी अछि। तकनीकी शिक्षा लेल बिहार क छात्रकए दोसर राज्य जायब मजबूरी बनि चुकल अछि । बिहारक छात्र आ अभिभावक क टका स दोसर राज्यक तकनीकी संस्थान सुदृढ़ भ रहल अछि । सरकार एहि लेल प्रत्येक प्रमंडल मे कम स कम एकटा इंजीनियरिंग कॉलेज आ प्रदेश क 38टा जिला मे एक-एकटा पालिटेकनिक संस्थान क स्थापना क प्रयास क रहल अछि । राज्य मे एखन सरकारी आ निजी क्षेत्र क मात्र 13टा इंजीनियरिंग कॉलेज अछि। सीतामढ़ी इंस्टीट्यूट आफ टेक्नोलॉजी सीतामढ़ी, बीपी मंडल इंजीनियरिंग कॉलेज मधेपुरा आ राष्टकवि रामधारी सिंह दिनकर इंजीनियरिंग कॉलेज बेगूसराय फिलहाल पाइप लाइन मे अछि ।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa
एनसीएसएम क निर्देशन मे होएत दरभंगा तारामंडलक निर्माण
भागलपुर आ दरभंगा तारामंडल लेल केंद्र देलक 12 करोड क सहायता


text:
व्यंग मे बहुत रास गंभीर गप बड सरलता स कहल जा सकैत अछि । राजनीतिक व्यवस्था और घर क परिस्थिति पर फिल्मकार विकास झा क इ व्यंग कईटा गंभीर मसला कए रेखांकित करैत अछि। उम्मीद अछि फगुआ क एहि बेला मे इ व्यंग साथक सिद्ध होएत। – समदिया
अहां कखनो हमर बात क सीरियसली नै लेत छी..ई कहैत नुनु बाबु कए एक मात्र नव विवाहित कनिया धम्म सौ पलंग पर बैस रहली..ओही पलंग पर जे नुनु बाबु महिना दिन पहिने सेकंड हैण्ड मार्किट सौ पैच कर्ज ल कए क़िस्त पर मोल लेने छलाह…बेस तहन पलंग के किछु भेल नै मात्र २ टा नट भालटू इशान कोण बाला पौउआ स झैड गेल…नुनु बाबू पलंग पर बैस किछ कागत पत्तर सब उल्टा पुल्टा रहल छलाह..आब अपने उन्तैत पुन्तैत कहुना सम्हार्ला अपना कए…
आब पलंग सौ जे नट भालटू तुइत कए खसल स कोण बातक द्योतक…??नुनु बाबु कए कनिया क वजन औसत सौ बेसी आ की नुनु बाबु कए कनिया क तामस वजन सौ बेसी भारी…से निश्चित केनाई अखन तेहन आवश्यक नै…!!!
“की भेल..ऐना किया आमिल पीने छी ये …संतोषी माता कुपित भ जेती…अस्थिर सौ बैसू…अरे कहलाऊ ने जे अखन हम बड जरुरी काज सब में व्यस्त छी…आ अहुना अखन सोनरवा सब कए लगन में बड 6 – 5 चालित छाई…जेहो 8 आना सोन अइछ सेहो निपता भा जायत ….अखन सोनारावा सब गहना गुरिया के रिपेयरिंग वाला काज सब नै करत…लगन उतरा दियू तहन देखल जेतय…”…इत्ते गैप नुनु बाबु एक्के सास में अपन नव विवाहित कनिया कए सुना देलखिन…!!!
“से हम पुछैत छी जे आहा कोण काज सब मे हरदम ओझरायल रहल छी..देखी सुनी किछु नै आ छुच्छे टीटम्भा बाला गप्प करैत छी आहां….हमर कोनो मनोरथ कए मोजर नै देत छी आहा…की ओझ्ह्रायल छी ई कागज पत्र मे…सुनु हमर बात कए निक जकां…”
ई कहैत नुनु बाबु क नवविवाहित कनिया झपईट कए किछु कागज सब अपना हाथ में ला लेलखिन…
“मत तोरा भला कए…अरे भाई ई हुंकार रैली के कागज सब छाई…आहां की आइये सबटा डिमांड पूरा करायब हमरा सौ .??.अखन हम सब अलगे डिमांड में लागल छी सरकार स…आहां जनानी सब में कनिको जागरूगता नै अछि …जाऊ अखन अहि थाम स…हमरा कैलह भोरे पटना निकलबाक अछि ई कागज सब ल क …एहि बेर बिहार कए विशेष राज्य क दर्जा….”
नुनु बाबु क एहि वक्तब्य बीचे मे विखंडित भ गेल…हुनकर नव विवाहित कनिया डबल तामस मे पैच ल क मोल लेल गेल्हा पलंग पर सौ हुमैच क उठि गेली…एहि बेर पलंग क शेष टीनू पाउआ सा सबटा नट भालटू सब अपन स्थान स त्याग पत्र लिख देलक…
आब दृश्य निश्चित रूप स परिवर्तित छल …नुनु बाबु पलंग तर छला बा पलंग नुनु बाबू तर छल ताहि मे किछ स्पष्ट नै कहल जा सकैत छल…भारी क्न्फ्युसन वाला अवस्था में नुनु बाबु पलंग सहित भुमिस्च भ गेल छलाह…सद्यः हुनकर डाड मे विशष चोट छलैन …!!!
आखिर हुनकर कनियो कए विशेष कनिया क दर्जा चाहि…नै भेटला पर हुंकार रैली भेने कोनो भारी गप्प नै…!!!
लेखक मैथिली हास्य फिल्म ‘मुखिया जी’ क निर्देशक छथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
वर्तमान में बाबू कृष्णनंदन सिंह के अभिन्न मिथिला के बिभूति श्रद्धेय श्री चन्द्रनाथ मिश्र अमर और उनके अनुज भ्राता ( ममेरा ) श्रद्धेय श्री रामानंद झा रमन को प्रातः स्मरण करते हुए अपने मातामह बाबू कृष्णनंदन सिंह को उनके पुण्य तिथि 15 जनवरी पर श्रद्धा सुमन अर्पित .
DARBHANGA RAJ / SIRKAR TIRHUT
It is to the peculiar culture of Mithila where since the time of Janaka kings delighted in being learned like priests and priests became kings, where kings and queens preferred to be scholars-- it is to that peculiar history which ' does not centre round valiant feats of arms, but round Courts engrossed in the luxurious enjoyment of literature and learning' ,Mithila still holding Courts where poetry and learning were alone honoured.( Journal of the Bihar and Orissa Research Society,VI ,258.)
Saturday, 3 February 2018
बाबू कृष्णनंदन सिंह
वर्तमान में बाबू कृष्णनंदन सिंह के अभिन्न मिथिला के बिभूति श्रद्धेय श्री चन्द्रनाथ मिश्र अमर और उनके अनुज भ्राता ( ममेरा ) श्रद्धेय श्री रामानंद झा रमन को प्रातः स्मरण करते हुए अपने मातामह बाबू कृष्णनंदन सिंह को उनके पुण्य तिथि 15 जनवरी पर श्रद्धा सुमन अर्पित .
Friday, 2 February 2018
दरभंगा राज का झंडा और राज चिन्ह
षट्कोण प्राचीन दक्षिण भारतीय हिंदू मंदिरों में देखा जाता है . यह नर-नारायण, या मनुष्य और ईश्वर के बीच हासिल संतुलन की सही ध्यान स्थिति का प्रतीक है, और यदि बनाए रखा जाता है, तो "मोक्ष" या "निर्वाण" (सांसारिक दुनिया की सीमाओं से छुटकारा पाने और इसके भौगोलिक गुणों) प्राप्त होता है.
Sunday, 14 January 2018
कर्महे तरौनी
मिथिला में हरसिंह देव् के पंजीव्यवस्था क समय हमर मूल क पूर्वज तरौनी गाम में रहैत छलाह जे कर्महे वंशधर क संतति छलाह . अहिठाम ई उल्लेख आवश्यक जे धुरतराज गोनू झा वंशधर क पुत्र छलाह . म . म . परमेश्वर झा अपन पोथी "मिथिला तत्व विमर्श " में लिखैत छथि महाराज शिवसिंहक रजवाड़ासँ अव्यवहित पश्चिम तरौनी गाम अछि ओहिसमय एहि गाममे बड्ड भारी विद्वान, सिद्ध पुरुष तथा श्रौतस्मतीनिपुण लोक बसैत छलाह जे शिवसिंहक आश्रित भए अनेकों ग्रामोपार्जन कयलनि। विशेषतः कर्महे मूलक श्रोत्रिय ब्राह्मण छलाह। हिनका लोकनीक डीह गामक दक्षिण-पश्चिममे छन्हि आ संप्रति ओहि डीहकेँ लोक सभ विष्णुपुरी डीह कहैत अछि।कर्महे तरौनी मूल क श्रोत्रिय ब्राह्मण में वर्तमान मे उजान ग्रामवासी मीमांसक श्री योग दत्त प्रभुत तथा अवाम गाम में बाबू श्री भगवान दत्त झा तथा बाबू श्री मनधन झा( वर्तमान मिथिलेश श्री रमेश्वर सिंह , के . सी . आई. ई. क सार ) प्रभृत छवि .
मीमांसक पंडित योग दत्त झा (1843--1923) मीमांसा ,योग और धर्मशास्त्र क संगहि आसन पर सेहो हिनकर पकड़ छल l धर्मशास्त्र मे वो " वपनविवेक" क आलेखन केलैथ जे कोन कोन बात पर केस कटेवाक विधान अछि l अहि ग्रन्थ क पुष्पिका मे ओ अपना के मीमांसक लिखला अछि ,हिनक अन्य प्रकाशित बहुत रास ग्रन्थ अछि जेना अमृतोपदेश , गीतात्र्यप्रकाशिका आदि I बाबू श्री भगवान दत्त झा और बाबु श्री मनधन झा क पिता बाबु घरभरन झा जिनकर छोट पुत्री ( राजमाता साहिब जिनकर सारा पर दरभंगा क माधवेश्वर मे अन्नपूर्णा मंदिर अछि ) क विवाह मिथिलेश रमेश्वर सिंह से छल , संत कवि छलाह हिनक पाण्डुलिपि उपलब्ध अछि जे कबिरवानी अछि और कैथी लिपि में अछि जेकर प्रकाशन लेल कार्य प्रगति पर अछि l
१५ वीं शदी मे कर्महे तरौनी मूल क विष्णुपुरी झा के मोरंग के राज दरवार से दू टा गाम प्राप्त भेल छल वो सन्यास धारण क लेने छलाह और बहुत नामवर कवि छलाह . सुनवा में अछि जे वोहि गाम क दानपत्र बाबू भगवान दत्त झा क समयतक हुनका जिम्मा मे छल और वो ओकर राजस्व प्राप्त करयत छला .
तरौनी से देवानंद झा उजान बसला पंजी मे हिनक उल्लेख प्रेतपाल देवानंद अछि . जनश्रुति अछि जे एकबेर हुनका प्रेत ल गेल और अपन विवाह करेवा लेल बाध्यकारी क देल वो प्रेत के बुझेवा मे सफल भेला जे हम प्रेत विवाह पद्धति नहि जनैत छी हमरा एकर अध्ध्यन लेल समय चाही I प्रेत एक आध दिन मे विवाह संपन्न करेवाक वचन ल हुनका सकुशल घर पहुंचा देलक . वचन क निर्वाह करवा लेल वो भूत- प्रेत - पिशाच विवाह पर अध्ययन क प्रेत विवाह पद्धति बना नियत समय पर प्रेत क विवाह संपन्न करेला ज्ञातव्य हो कि मनु विवाह क आठ प्रकार मे पिशाच विवाह क सेहो उल्लेख केने छैथ I प्रेत वही दिन से हुनकर सभ तरहे प्रतिपाल / सेवा अप्रत्यझ रुपे करय छल आ हुनका समक्ष कोनो परेशानी नहि आबय दैन्ह . अहि से सर समाज मे हिनक चर्चा प्रेतपाल देवानंद पड़ल .
" An Account Of Maithil Marriage " जे जर्नल ऑफ़ बिहार & उड़ीसा रिसर्च सोसाइटी ,पटना क वॉल्यूम III , पार्ट IV मे १९१७ मे प्रकाशित अछि मे मनु द्वारा मान्य आठ प्रकार क विवाह क उल्लेख अछि .
आगू एक शाखा उजान से अवाम आईब गेलाह . बाबू भगवान दत्त झा हमर पितामह छलाह उजान ग्रामवासी मीमांसक पंडित योग दत्त क संतति वर्तमान में जमशेदपुर में रहैत छैथ और संपर्क में छैथ .
१५ वीं शदी मे कर्महे तरौनी मूल क विष्णुपुरी झा के मोरंग के राज दरवार से दू टा गाम प्राप्त भेल छल वो सन्यास धारण क लेने छलाह और बहुत नामवर कवि छलाह . सुनवा में अछि जे वोहि गाम क दानपत्र बाबू भगवान दत्त झा क समयतक हुनका जिम्मा मे छल और वो ओकर राजस्व प्राप्त करयत छला .
आगू एक शाखा उजान से अवाम आईब गेलाह . बाबू भगवान दत्त झा हमर पितामह छलाह उजान ग्रामवासी मीमांसक पंडित योग दत्त क संतति वर्तमान में जमशेदपुर में रहैत छैथ और संपर्क में छैथ .


text:
गोपालगंज। 29 मार्च। राज्य मे अपराधी सभक मनोबल दिनों दिन बढ़ले जे रहल अछि। आय बुधदिन बाइक सवार अपराधी सभ फिल्मी अंदाज मे गुंडागिरी देखबैत बाइक पर सवार भ' युवतीक घर पहुंचलनि। युवती द्वारा दरवाजा जहिना खोलल गेल अपराधी सभ जबरदस्ती युवती के गाड़ी पर बैसा अपहरण क' लेलनि।
बताओल जे रहल अछि कि बेदू टोला गाम निवासी एक 16 वर्षीय युवती अपन भाभी साथ घर मे छली। युवतीक माँ बाबूजी शिक्षक छथि आओर ओ स्कूल गेल छलखिन। एहि बीच आय दुपहर 12.30 बजे दू बाइक पर सवार तीन युवक किशोरी के घर पहुँच हुनकर अपहरण क' लेलनि।
अपन बेटीक अपहरण केर जानकारी भेटला पर थाना पहुँचल युवती केर पिता उचकागांव थाना क्षेत्र के वृंदावन मलाही टोला निवासी रमैया साह के पुत्र ईश्वर साह, दुखहरण शाह के पुत्र धर्मेंद्र कुमार आओर बेचू शाह के पुत्र अजित शाह केर खिलाफ प्राथमिकी दर्ज करौलन्हि। एहि संबंध मे थानाध्यक्ष प्रवीण कुमार कहलनि कि प्राथमिकी दर्ज करि मामला के जांच पड़ताल काएल जे रहल अछि।


text:
बेलगोबना रे बेलगोबना…..
अगबे फोटो टा नहि देखे रे बेलगोबना
बेलगोबना रे बेलगोबना!!
समाचार सब पढे मिथिलाके
राखे ध्यान मे गाम सदा,
कतबू घरवाली लगे मे छौ
गाम मे मैथिली मर्यादा!!
एना जुनि बहको रे बेलगोबना!
बेलगोबना रे बेलगोबना!!
खुजलौ मैथिली जिन्दाबादक
वेबसाइट बस तोरहि लेल,
नहि चाही आरो किछु फूद्दू
जोड़ि राखि बस मिथिलालेल!
एना नहि बिसरो रे बेलगोबना!
बेलगोबना रे बेलगोबना!!
पठो खबैड़ कोनो मैथिल केर तूँ
चाहे गाम हो या परदेश,
जे देबाद छौक पठा सनेशा
बैठल-बैठल निज स्वदेश!
मैथिल रंग राँगे रे बेलगोबना!
बेलगोबना रे बेलगोबना!!
नोट: बेलगोबना माने जे अपन संस्कृति आ मैथिलत्वकेँ परित्याग कय बस आनक भाषा, भेष आ रंग केँ बेसी बढाबा दैत अछि – ओकरा लेल मैथिली जिन्दाबादक खास संदेश!!🚩🇮🇳


text:
अपन मिथिला /साउन २९- कुछ दिनसे भरल तेज बर्षाके कारण सिरहा के लहान वाडा न: २३ स्थित तिलेबोना ,वथनाहा ,गढिया आ कडरियाके घर घर में पानि घुसल अछि । आ स्थानिय बासिसभ उच्च जोखीमें अछि ।
साबिकके गाबिस गाढा वाडा न: ९ में मुखिया ( मलाह) आ यादब सभके घर पानि से गिरगेल अछि घर गिरल में नागे सहनी आ जोगी सहनी के पूरा घर गिर गेल खबैर अछि । अखुन ओतके बासिसभ के नेपाल सैनिक आ नेपाल प्रहरी सभ सुरक्षीत ठाममें राख्ने अछि | ओतके स्थानिय युवासभ सेहो उद्धाके जुटल अछि ।
तिलेबोना के बेचू यादब के घर गिर से खबैर स्थानीय शिव शंकर गुप्ता जानकारी देने अछि
तिलेबोना से पुर्व बलान खोलाएल बाढ़िके चाप बढ़ै से ओतके उब्जाउ खेतसभ के धमाधम कटान भइ रहल आ तिलेबोना के चारु दिशा के रोड टूटै के कारणसे ओतके आदमीसभके अबस्था सेहो कष्टकर बंनल अछि से स्थानीय शिव शंकर गुप्ता जानकारी देने अछि |
फोटो - शिव शंकर गुप्ता
लहान २३ गाढ़ा, तिलेवाना


text:
आइ बाबा क पुण्यतिथि थिकैन्हि. अजुके दिन छल, 1971 ईस्वी क. दाइजी गाम में छलीह. बाबा भोरे उठलाह. फूल तोड़ि कय अयलहुं, त कहलैन्हि- राजा, हमर छड़ी के रौद में दय दियौक. हम पुछलियैन्हि- कनिये तेल लगा दिय. बाबा क अनुमति भेटल, तं छड़ी में तेल लगा ओकरा रौद में राखि देलियैक. हमरा बूझल छल जे आइ बाबा के गाम जयबाक छैन्हि-10 बजिया ट्रेन सं. छब्बी दीदी, छोटी आ बेबी करीब आठ बजे नौ नंबर में आबि गेल रहथि. बाबा नहा कय पूजा पर बैसि गेलाह. हम इम्हर-ओम्हर करय लगलहुं. बाबा क पूजा खत्म भेलैन्हि, तं च्यवनप्राश खयबा ले हुनका लग गेलहुं. बाबा पहिने हमरा च्यवनप्राश देलैन्हि आ कहलैन्हि - गाम सं घूरब तं गणित क पाठ सब सूनब. हम छठा क्लास में पढ़ैत रही-पीतांबरी बंगाली मिडिल स्कूल में. वार्षिक परीक्षा निकट रहय, तैं बाबा क संग गाम नहिं जयबाक रहे. बाबा एकटा अनुवाद सेहो देने छलाह-अखबार सं. अंग्रेजी से हिंदी में. बाबा सतुआ आ रोटी-तरकारी खा कय पान खेलैन्हि. सामान तैयार छलैन्हि. माछ सेहो. पाठक जी रिक्शा अनलैन्हि. बाबा स्टेशन गेलाह. सत्ती दीदी कालेज चल गेलीह आ जीबू भाइजी स्कूल. बल्लू भाइजी कालेज. डेरा पर हम, अपन दीदी, संजू, रानी, बौअन आ नीतू छलहुं. नोकर में सिंहेश्वर. ताबत टेलीफोन (नंबर 2197) कं घंटी बाजल. हम फोन उठौलहुं. ओम्हर से आवाज आयल - इ प्रोफेसर साहब का डेरा है. हम जवाब देलियैक-हां. ओम्हर से पुछलक - अहां के बजै छी. हम कहलियैक-राजा. फेर प्रश्न कयलक-अहां प्रोफेसर साहब के के छियैन्हि. हम जवाब देलियैक-पोता. ओम्हर से कहलक - प्रोफेसर साहब के मोन खराब भय गेलैन्हि अछि. हम स्टेशन से बजैत छी. फोन पटकि दौड़लहुं. अपन दीदी अंगना बरंडा पर छलीह. बाबा क घर से बाहर बरंडा आ काकाजी क घर पार करबा में तीन बेर खसलहुं. चिचिया कय अपन दीदी के कहलियैन्हि आ सीधे अंगना बला केबाड़ से बाहर अयलहुं. कल पर सिंहेश्वर दतमनि करैत छल. ओकरा कहलियैक आ दौड़ गेलहुं स्टेशन दिश. सैंडो गंजी आ हाफ पैंट पहिरने. कोनो होश नहिं छल. हम आगू, सिंहेश्वर पाछू. स्टेशन पर पुछलियैक, तं पता चलल जे बाबा के अस्पताल पठाओल गेलैन्हि अछि. हम हताश भय घुरि डेरा अयलहुं. ताबत नवीन चाचा आ सुशील पाठक डेरा पर आबि गेल रहथि. हम इम्हर से ओम्हर हताश भय टहलैत रही. हाफ पैंट आ सैंडो गंजी पहिरने. करीब आधा घंटा बाद बरंडा पर से देखलियैक, एकटा एंबेसडर गाड़ी गेट से भीतर भेलैक. नीचा दौड़ल गेलहुं. ताबत ओ गाड़ी आबि पोर्टिको क बाहरे रुकि गेल. छब्बी दीदी कनैत रहथि. बाबा पछिला सीट पर पड़ल रहथि. हम सीधे पछुआर दिश दौड़लहुं आ लालकोठी में दादा बाबा (तंत्रनाथ झा) के खबरि देबा लय गेलहुं. दादा बाबा खुजले देह बाहर में रहथि. हुनका कहलियैन्हि- बाबा. एतबा कहि फेर वापस दौड़लहुं. ताबत बाबा के धरती पर सुता देल गेल रहैन्हि. हम जोर सं कनैत रही. अपन दीदी के पकड़ि कय. ताबत ओझा भोगनाथ झा पहुंचलाह. जीबू भाइजी अयलाह, भीड़ बढ़य लागल. बाबा क घड़ी चलैत छलैन्हि, मुदा बाबा शांत भय भूमि पर सुतल छलाह.
एकर बाद की सभ भेलैक, सभ टा ओहिना मोन अछि. कोना दिन भरि बीतल. माला पिसिया सभ बच्चा के लय कय लाल कोठी गेलीह आ खेनाइ खुऔलैन्हि. हम नौ नंबर क गेट से बाबा क पार्थिव शरीर लग तक कतेक चक्कर लगबैत रही. पिसी मां के लय कय बूआ काका पटना सं अयलाह. ओझा भोगनाथ झा गाम सं दाइजी के लय कय अयलाह. बाउ बाबा सेहो अयलाह. रांची में ट्रंक काल से लाल बाबा के खबरि देल गेल. राति में बाबा के उठा कय सभ लय गेल. ताबत काकाजी आ लाल काका कटिहार सं पहुंचलाह.
सभटा गप्प मोन पड़ि रहल अछि. तहिया नहिं बुझैत छलियैक जे हमर बाबा की छलाह. आइ ओ मोन पड़ैत छथि, तं बुझाइत अछि जे हमर बाबा वास्तव में की छलाह. आइयो जखनि कखनो कोनो दुविधा बा अनिर्णय क स्थिति अबैत अछि, बाबा मोन पड़ैत छथि आ फेर अपन काज में जुटि जाइत छी. जाबत बाबा लग रही, लखन जी, पुरुषोत्तम बाबू, जयधारी बाबू, जगदीश मिश्र, विश्वेश्वर जी, नंदनंदन जी, नवीन चाचा, बालकृष्ण बाबू, डा टीएन झा, दुर्गानंद बाबू आ पता नहिं कतेक लोक सभ लेल हम विशिष्ट छलियैक. कारण छल बाबा क सबसे दुलारू. बाबा क कलम सं लिखब आ बाबा जेहन तुराई ओढ़ताह, ओहने तुराई ओढ़ब. ओहिना नारायण तेल के मालिश होयत. ओहिना सिरमा दिश चौकी क नीचा में ईंटा राखल जायत. ओहने जूता पहिरब आ ओहने थारी में भोजन करब. जिद्दी ततबे कि बाबा के तंग कय दैत छलियैन्हि. खिहाड़ि कय बाबा पकड़बैत छलाह आ कल क तर में बैसा कय माथ पर पानि दैत छलाह. हकमैत बाबा, मुदा तत्काल फेर पुरान रूप में.
आइ एतबे. फेर कहब बाबा क खिस्सा.


text:
नयी दिल्ली । गप जरूर इ आश्चर्य करबा लेल बाध्य करत मुदा सरकारी आंकडा साफ कहैत अछि जे पाकिस्तान स बेसी भारतीय नेपालक जेल मे बंद छथि। सूचना क अधिकार (आरटीआई) क तहत मांगल गेल जानकारी मे इ कहल गेल अछि जे 6,500 स बेसी भारतीय नागरिक विदेशी जेल मे कैद छथि। एहि मे अधिकतर खाड़ी देश कुवैत, सऊदी अरब आ संयुक्त अरब अमीरात मे कैद छथि। सुभाष चंद्र अग्रवाल विदेश मंत्रालय (एमईए) स 4 अप्रैल, 2013 कए विदेशी जेल मे कैद भारतीय लोकक बारे मे जानकारी मंगने छलाह। एकर जवाब मे मंत्रालय कहलक अछि जे दुनिया क 112टा देश क जेल मं 6,569 भारतीय कैद छथि। मंत्रालय कहलक अछि जे हिनकर संख्या घटैत-बढ़ैत रहैत अछि।
मंत्रालय स भेटल आंकडाक अनुसार पड़ोसी देश, मसलन, पाकिस्तान क जेल से बेसी नेपालक जेल मे भारतीय कैद छथि। पाक मे 254टा भारतीय नागरिक कैद छथि, जाहि मे ज्यादातर मछुआरा छथि, जखन कि नेपाल मे 377 टा भारतीय नागरिक जेल मे बंद छथि। चीन क विभिन्न जेल मे 157टा हिंदुस्तानी कैद छथि आ बांग्लादेश मे 167टा भारतीय नागरिक जेल मे बंद छथि। मंत्रालय कुल 112टा देशक आंकडा उपलब्ध करा सकल अछि। जाहि मे सऊदी अरब मे 1,691, कुवैत मे 1,161 आ संयुक्त अरब अमीरात (यूएई) मे 1,012 भारतीय नागरिक जेल मे कैद छथि। सऊदी अरब आ कुवैत मे कैद भारतीय पर मुख्य रूप स दुष्कर्म, डकैती, मादक पदार्थ क तस्करी, फर्जी इकाम (प्रार्थना), अनैतिक संबंध, सड़क दुर्घटना आ शराब क बिक्री मे संलिप्त हेबाक आरोप अछि। संयुक्त अरब अमीरात कैदी क खिलाफ लागल आरोप क ब्योरा नहि दैत अछि। 44टा अन्य देश स सेहो कोनो रिपोर्ट भारत कए प्राप्त नहि भेल अछि। एहन मे विदेश क जेल मे बंद भारतीय क संख्या बेसी भ सकैत अछि। एकर अलावा ब्रिटेन मे 426, अमेरिका मे 155, मलेशिया मे 187 आ सिंगापुर मे 156 हिंदुस्तानी नागरिक कैद छथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
रवि शास्त्री
रवि शास्त्री (अङ्ग्रेजी: Ravishankar Jayadritha Shastri) (जन्म ; २७ मई १९६२,बॉम्बे, महाराष्ट्र ,भारत) एक भारतीय पूर्व क्रिकेट खिलाडी खेल कमेंटेटर आ वर्तमान भारतीय क्रिकेट टीम कऽ मुख्य कोच छी।
ओ क्रिकेट खिलाडी भारतीय क्रिकेट टीम कऽ लेल १९८१ सँ १९९२ तक टेस्ट क्रिकेट आया एक दिवसीय अंतर्राष्ट्रीय क्रिकेट खेलने अछि। ओ अपन क्रिकेट करियर मे धीमी गतिक गेन्दबाज आ बल्लेबाज कऽ भूमिका निभाने अछि। एहि कारण ओ एक ल राउन्डर क तौर पर जानल जाएत छल था। [१]
रवि शास्त्री १५ जुलाई २०१७ सँ भारतीय क्रिकेट टीम के मुख्य कोचक पद पर अछि [२],जबकि एहिसँ पहले कोच अनिल कुंबले छल जे तत्काल मे कोच के पद सँ इस्तीफा देने छल ।
सन्दर्भ सामग्रीसभ[सम्पादन करी]
- ↑ Daji World News, "Proud to hail from Mangaluru-Team Indian director Ravi Shastri", अभिगमन तिथि १४ अगस्त २०१७।
- ↑ BCCI, "Ravi Shastri appointed Head Coach", अभिगमन तिथि १४ अगस्त २०१७।


text:
हद तेँ तखन भेल जखन ओ खुद जिनगी म' कहियो झंडोत्तोलन नहि करबाक जेहेन अनर्गल बयानबाजी करि देशक सवा सौ करोड़ लोगक भावना क' ठेस पहुँचौलनि।
पप्पू यादव बाढ़ि प्रभावित जिला सभक बीस सूत्री प्रभारी सहित सभ नेता लोकनि क' भ्रष्टाचारी बतबैत हुनका विरुद्ध बंदूक उठेबाक धमकी द' देलनि। एतबो स' जखन हुनकर मोन नहि भरल तेँ ओ मुख्यमंत्री नीतीश कुमार जेहेन नेता सभके फांसी पर लटका देबाक गप सेहो केलनि।
दरअसल, पप्पू यादव कैल्हि मंगलदिन कोशी प्रभावित क्षेत्र केर दौरा करबाक लेल नवहट्टा आओर महिषी प्रखंडक पीड़ित सभक दुःख आओर राहत काजक जायजा लेबा पहुँचल छला। एहिठाम बाढ़िक भयावह स्थिति देख सांसद पप्पू यादव कहलनि कि एहिठामक स्थानीय मंत्री क' एहि कोसी म' फेक देबाक चाही।
आगा ओ कहलनि कि नेता आओर पदाधिकारी सभ देश क' 70 साल सँ सिर्फ लुइट रहल छथि। भूख सँ बिलखैत लोग सभक हाल जानबाक फुर्सत नीतीश कुमार क' पांच दिन बाद भेटल। बाढ़ि राहत सामग्री सही सँ नहि भेटबाक कारण भूख सँ भेल लोग सभक मौत पर पप्पू यादव कहलनि कि सूबे के मुखिया नीतीश कुमार हवाई सर्वेक्षण करैत छथि, हुनका जमीनक लोग सभक कुनु मतलब नहि छैन्ह। यदि इए स्थिति रहत तेँ आब होएत महाभारत आओर हम उठाएब बंदूक।


text:
पटना : राज्य मे 92 हजार प्लस टू शिक्षक कए नियुक्ति कए आतंरिक तैयारी तेज भ गेल अछि। माध्यमिक शिक्षा निदेशालय स्तर पर प्लस टू शिक्षक क नियोजन संबंधी प्रक्रिया क शिड्यूल तैयार कैल जा रहल अछि। अगिला साल मार्च मे उच्च माध्यमिक विद्यालय मे शिक्षक क नियोजन संबंधी प्रक्रिया प्रारंभ हेबाक उम्मीद अछि। ओना शिक्षा विभाग प्रारंभिक शिक्षक नियोजन प्रक्रिया मे विलंब भेला क कारण स सबटा क्षेत्रीय उपशिक्षा निदेशक कए तलब कैल गेल अछि।
उपनिदेशक (माध्यमिक) अजीत कुमार क मुताबिक उच्च माध्यमिक विद्यालय मे शिक्षक कए नियुक्ति प्रक्रिया प्रारंभिक शिक्षक क नियोजन क बाद प्रारंभ होएत। एकरा लेल निदेशालय स्तर पर सबटा तैयारी पूरा कैल जा रहल अछि। 31 दिसम्बर कए क्षेत्रीय उपशिक्षा निदेशक क बैसार बजाउल गेल अछि। एहि मे प्रारंभिक शिक्षक क नियोजन प्रक्रिया क पूरा समीक्षा कैल जाएत। प्रधान सचिव अमरजीत सिन्हा क अध्यक्षता मे इ बैसार होएत जाहि मे अन्य विभागीय अधिकारी शामिल हेताह। दोसर दिस शिक्षा विभाग शिक्षक नियोजन इकाई क ढुलमुल रवैया क विरुद्ध सख्त रूख अख्तियार केलक अछि। प्रारंभिक शिक्षक नियोजन प्रक्रिया मे अनावश्यक विलंब कए देखैत विभाग लापरवाह नियोजन इकाई क विरुद्ध कार्रवाई करबाक निर्णय लेलक अछि। एहि संबंध मे प्रधान सचिव अमरजीत सिन्हा सबटा जिला शिक्षा अधिकारी कए आवश्यक हिदायत देलथि अछि। प्रधान सचिव क अनुसार जे नियोजन इकाई पूर्व निर्धारित तिथि 31 दिसम्बर तक औपबंधिक मेधा सूची जारी नहि करत त हुनकर विरुद्ध फौजदारी मुकदमा दर्ज करेबाक आदेश देल गेल अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
बाढि पूर्व तैयारी मे जुटल मधुबनी प्रशासन
विनीत ठाकुर
मधुबनी । जिला पदाधिकारी श्री शीर्षत कपिल अशोक मधुबनी क अध्यक्षता मे बुध दिन अगामी बाढ़ि क पूर्व तैयारी लेल समीक्षा बैसक आयोजित कयल गेल जाहि मे अपर समाहर्ता दुर्गा नन्द झा,जिला परिवहन पदाधिकारी सुजीत कुमार, जिला भू अर्जन पदाधिकारी मो. अतीकुद्दीन, प्रभारी जिला सम्पर्क पदाधिकारी विनोद कुमार मधुबनी समेत अन्य जिला स्तरीय पदाधिकारी गण, अंचल अधिकारी आ बाढ़ि नियन्त्रण कार्यपालक अभियंता सहित पथ प्रमंडल सबहक कार्यपालक अभियंता उपस्थित छलाह।
बैसक मे जिला पदाधिकारी द्वारा बाढ़ि पूर्व तैयारी क समीक्षा प्रखंडवार कयल गेल आ सब पदाधिकारी के निदेश देलन्हि जे बाढि अयला पर कोनो गाँव या टोलक सड़क सम्पर्क भंग नहि हो।संगहि सब पथ प्रमंडल क कार्यपालक अभियंता के क्षतिग्रस्त पथ क मरम्मति बाढि पूर्व करबा क निदेश देलन्हि। प्रखंड सब मेलगाओल वर्षामापक यंत्र एवं जल स्तर मापक गेज क सुचारु रूपेँ कार्य करबाक समीक्षा जिला पदाधिकारी कयलन्हि। अंचल अधिकारी सब के हुनका द्वारा बाढि क समय संकट ग्रस्त व्यक्ति समूह के चिन्हित करबा क निदेश देल गेल। कार्यपालक अभियंता, बाढ नियंत्रण, झंझारपुर १/२, पश्चिमी कोशी तटबंध निर्मली एवं अन्य पदाधिकारी क संग तटबंध क सुरक्षा क समीक्षा करैत क्षतिग्रस्त तटबंध क पहचान मरम्मति क निदेश देलन्हि।
जिला पदाधिकारी सब अंचलअधिकारी क संग अंचलवार नाव क उपलब्ध्ता क समीक्षा करैत नाव केयर टेकर क सम्पर्क नंवर उपलब्ध रखवाक निदेश देलन्हि । बाढ़िक समय दे खल जाईछ जे नाव क उपयोग निजी कााज क लेल होइछ तेँ नाव पंचायत स्तरीय अनुश्रवण निगरानी समिति केँ बाढि क समय देल जायत जाहि सँ प्रभावित व्यक्ति समूह लाभान्वित होयताह। ओ अंचलाधिकारी सब के फूड पैकेट निर्माण हेतु पैघ हाल वा स्कूल क व्यवस्था आ पशु चारा उपलब्धता हेतु पशुपालन पदाधिकारी के निदेश देल।
जिला पदाधिकारी आपदा प्रबंधन के लाइफ जैकेट बाढ़ि सँ पूर्व उपलब्ध करेबाक निदेश देल। बाढ़ि क समय नियंत्रण कछ क स्थापना, राहत ,वचाव दल क गठन आकस्मिक फसल योजना सूत्रण तैयारी क अभ्यास करबा क निदेश कसंग बैक सँ फसल क्षति/जी आर क रा शि क्लियर करैबाक सेहो निदेश देल।


text:
सोमवार, 19 फ़रवरी 2018
Home मुंबई मैथिली पुनर्जागरण प्रकाश द्वारा चलाओल जा रहल 'मिथिलाक्षर साक्षरता अभियान' मादे नियोजित सम्मान समारोह हर्षोल्लास संग भेल सम्पन्न
मैथिली पुनर्जागरण प्रकाश द्वारा चलाओल जा रहल 'मिथिलाक्षर साक्षरता अभियान' मादे नियोजित सम्मान समारोह हर्षोल्लास संग भेल सम्पन्न
मुंबई : रैव दिन मैथिली पुनर्जागरण प्रकाश (रजि.) पत्रिका द्वारा चलाओल जा रहल 'मिथिलाक्षर साक्षरता अभियान' मादे नियोजित सम्मान समारोह हर्षोल्लास संग सम्पन्न भेल। ई आयोजन महाराष्ट्रकेँ कल्याण पश्चिममे भागिरथीनगर स्थित सेंट एकजाइवर्स इंटरनेशनल स्कूलमे सफलतापूर्वक आयोजित कएल गेल। सम्मान समारोहकेँ अध्यक्षता श्री योगानन्द झाजी द्वारा संपादित भेल। विशिष्ट अतिथिमे सेंट एकजाइवर्स इंटरनेशनल स्कूलकेँ चेयर पर्सन श्री बिंदेश्वर झा, समाजसेवी रविन्द्र झा, वसई-विरार महानगरपालिकाकेँ फुलपाड़ासँ नगरसेविका पुतुल रविन्द्र झा, प्रख्यात समाजसेवी एस. सी. मिश्रा, उद्यमी संगहि समाजसेवी ललित झा, मिथिला रत्न दीपक झा, सरोज झा एवं वरिष्ठ पत्रकार मुनीन्द्र झा उपस्थित छलाह। एम्हर महाराष्ट्रकेँ कोना-कोनासँ विशाल जनसमूहक उपस्थिति सेहो देखबा योग्य छल। अनेकानेक समाजसेवी संस्थाक खासकय मैथिल लोकनिक जुटान कार्यक्रमकेँ अलौकिक आ भव्य रूप देबामे अपन कर्तव्यबोध करा रहल छल। महाराष्ट्रकेँ बहुतरास संस्थासँ बहुतरास समाजसेवी लोकनि सेहो अपन उपस्थिति देलनि जाहिमे नवीन झा, विमल कुमार झा, उदिष्ट नारायण झा, धर्मेंद्र झा, तिलक चौधरी, मदन झा, मुम्बई मिथिला स्टूडेंट यूनियन समूह, कुणाल ठाकुर, दहेज मुक्त मिथिलाक राष्ट्रीय अध्यक्ष राजेश राय, नवीमुम्बई मैथिल समाजसँ रवि मंडल छलाह।
अहि कार्यक्रमक प्रारूप आन दोसर सब आयोजनसँ कने हटिकय छल जे दर्शकदीर्घामे चर्चाक विषय बनल।
उपस्थित सभामे मंचसँ मिथिलाक्षर सिखिनाहर व्यक्तित्वकेँ 'मिथिलाक्षर प्रवीण सम्मान' सँ सम्मानित कएल गेल। अहिक्रममे ई सम्मान रंजीत कुमार शर्मा (कलकत्ता ), सगुण कुमार मिश्र "मैथिल", अनिल मिश्र रहिका, राघव मिश्र, अमलेश झा, उग्रेश झा, विशाल कुमार झा, हरिमोहन झा, रंजना झा मिथिलानि, रामेश्वर कुमार, ब्रह्मानंद झा, धर्मेन्द्र झा, अशोक लाल दास आ प्रकाश झा केँ देल गेलनि। एहिठाम स्पष्ट कय दी जे मिथिलाक्षर प्रवीण सम्मान 100 सँ बेसी लोककेँ भेटलनि मुदा दोसर शहरमे रहबाक आ उपस्थित नहि होबाक कारणे सुपुर्द नहि कएल गेलनि जे डाक माध्यमसँ ओहि व्यक्ति धरि पहुँचाओल जायत। दोसर क्रममे 'मार्गदर्शक सम्मान' सेहो देल गेल आ अहि सम्मानसँ जुड़ल नाम रंजीत कुमार शर्मा (कलकत्ता ), सगुण कुमार मिश्र " मैथिल ",अनिल मिश्र रहिका (मुम्बई), राघव मिश्र (दिल्ली), अमलेश झा (नाशिक), उग्रेश झा (कटक), ब्रह्मानंद झा (दिल्ली), रंजना झा (दिल्ली), विशाल कुमार झा (भोपाल), रामेश्वर कुमार (भोपाल), धर्मेन्द्र झा (मुम्बई), प्रकाश झा(मुम्बई), हरिमोहन झा (दिल्ली), अशोक लाल दास अछि। तेसर सम्मान जे देल गेल ओ अछि 'निर्देशक आ निर्देशिका सम्मान', ई सम्मान रंजीत कुमार शर्मा( कलकत्ता), सगुन कुमार मिश्र "मैथिल", अनिल मिश्र रहिका (मुम्बई), राघव मिश्र (दिल्ली), रूनु मिश्र, अमलेश झा (नाशिक) आ अरविन्द्र झा केँ भेटलनि। चारिम आ सबसँ अंतिम सम्मान 'उत्कृष्ट निर्देशक-निर्देशिका सम्मान' सेहो सगुन कुमार मिश्र " मैथिल " आ अनिल मिश्र रहिका केँ भेटलनि।
अन्तमे सांस्कृतिक गीतनादक आयोजन सेहो भेल। मिथिलाक प्रसिद्ध गायक लोकनि जाहिमे मुकुंद मिश्र, श्रवेश झा श्रवण, केशव झा रॉक आ कोमल सोनी उपस्थित श्रोताकेँ अपन-अपन सुमधुर मैथिली गीतसँ मोन हरखित कय देलनि। मंच संचालन नव आ चर्चित उद्घोषक रोशन मिश्रा केँलनि।
उल्लेखनीय अछि जे मैथिली पुनर्जागरण प्रकाश (रजि.) एकटा मैथिली त्रैमासिक पत्रिका अछि जे विगत कतेको बरिखसँ मैथिली भाषाक मृत लिपि केर जीर्णोद्धार लेल प्रयत्नशील अछि। पंडित श्री अजयनाथ शास्त्री केर अगुवाईमे अहि पत्रिकाक माध्यमसँ 'मिथिलाक्षर साक्षरता अभियान' चलाओल गेल अछि जाहिमे मिथिले नहि बल्कि प्रवासी मैथिल लोकनि सेहो खूब जोर-शोरसँ भाग लएत अपन मातृभाषाक आ अपन लिपि केर जीवित करबामे अपन-अपन भूमिकाक निर्वाह स्वेच्छारूपे कय रहलाह छथि।
Labels: मुंबई